text:
IBALI LOBOMI
“Iziqithi Ezininzi Mazibe Nemihlali”
Andisoze ndilulibale usuku esasiseBrooklyn ngalo. Ndandihleli nabanye abazalwana abasuka kwezinye iindawo kwigumbi elisetyenziswa liQumrhu Elilawulayo xa linentlanganiso. Sasilinde kungene iKomiti Yokubhala. Sasiza kuthetha ngezicombululo zeengxaki ezazifunyanwa ngabaguquleli, ibe sasinexhala. KwakungoMeyi 22, 2000. Kwakutheni ukuze le ntlanganiso ibaluleke kangaka? Ngaphambi kokuba ndinichazele, makhe ndinibalisele okuthile ngam.
NDAZALELWA kwiphondo laseQueensland, eOstreliya ngo-1955. Kungekudala nje emva koko, umama, uEstelle waqalisa ukufunda namaNgqina kaYehova. Emva konyaka wabhaptizwa yaye utata, uRon wayamkela inyaniso emva kweminyaka eyi-13.Mna ndabhaptizwa ngo-1968 kwindawo esemaphandleni eQueensland. Ukususela ndiseyinkwenkwana bendinomdla kakhulu kwiilwimi, ndikuthanda nokufunda iincwadi. Xa sihamba ngemoto nabazali bam sisiya eholideyini, ndandidla ngokuhlala ngemva ndifunde incwadi. Mhlawumbi abazali bam babexakiwe kukuba kutheni ndingabuki indlela nje. Kodwa ukuthanda kwam ukufunda kwakundinceda ndiqhube kakuhle esikolweni. Ndade ndaphumelela iimbasa ezininzi ngoxa ndandikwisikolo samabanga aphezulu eGlenorchy, kwisiqithi saseTasmania.
Ngelo xesha kwafuneka ndenze isigqibo esibalulekileyo. Isigqibo sokuba ndiza kuyamkela na imali yokuya eyunivesithi? Nangona ndandizithanda iincwadi nokufunda, ndiyambulela umama ngokundifundisa ukuthanda uYehova ngaphezu kwayo nantoni na. (1 Korinte 3:18, 19) Xa ndagqiba ukuba ndibe nguvulindlela ndakuphumelela amabanga aphezulu, abazali bam bandivumela. Oku ndakwenza ngoJanuwari 1971, ndineminyaka eyi-15.
Kwiminyaka esibhozo eyalandelayo, ndaba nguvulindlela eTasmania. Ngelo xesha, ndatshata nenzwakazi yaseTasmania, uJenny Alcock. Kangangeminyaka emine, saba ngoovulindlela abakhethekileyo kwiidolophana ezisemaphandleni iSmithton neQueenstown.
ABATHUNYWA BEVANGELI KWIZIQITHI ZEPASIFIKI
Ngo-1978, mna nomfazi wam saya ePort Moresby, ePapua New Guinea kwindibano yezizwe ngezizwe. Ngokukhethekileyo, ndikhumbula omnye umthunywawevangeli enikela intetho ngesiHiri Motu. Nangona ndandingeva ukuba uthini, ndaba nomnqweno wokuba ngumthunywa wevangeli, ndifunde olunye ulwimi ukuze ndikwazi ukukhuthaza abazalwana ngokunikela intetho ngolwimi lwabo. Ekugqibeleni ndade ndabona ukuba ukuthanda kwam iilwimi, ndingakusebenzisa ekukhonzeni uYehova.
Xa sabuyela ekhaya, sothuswa sisimemo sokuba sibe ngabathunywa bevangeli. NgoJanuwari 1979 sagaleleka kwisiqithi iFunafuti, eTuvalu. Kulo lonke elaseTuvalu kwakukho abavakalisi ababhaptiziweyo abathathu kuphela.
Kwakungelula ukufunda isiTuvalu. Ekuphela kwencwadi eyayikho ngolo lwimi “yiTestamente Entsha.” Zazingekho izichazi-magama okanye iiklasi zokufunda iilwimi, ngoko ke saqonda ukuba masizame ukufunda amagama amatsha abeyi-10 ukuya kwayi-20 suku ngalunye. Noko ke, sakhawuleza saphawula ukuba sasingayiqondi ncam intsingiselo yamagama amaninzi esasiwafunda. Endaweni yokuba sixelele abantu ukuba ubudemon buphosakele, sasibaxelela ukuba bayeke ukusebenzisa izikali okanye iintonga zokuhamba! Kodwa ke kwafuneka siqhubeke silufunda olu lwimi kuba sasinezifundo zeBhayibhile eziliqela. Kwiminyaka kamva, esinye sezifundo zethu zokuqala sathi: “Siyavuya kakhulu nikwazi ngoku ukuthetha ulwimi lwethu. Ekuqaleni, sasinganiva nokuba nithini!”
Kodwa kukho into eyasinceda salufunda olu lwimi ngokukhawuleza. Ekubeni zazingekho iindawo zokurenta, kwafuneka sihlale kumakhaya ama-Ngqina kwiilali zalapho. Sasithetha isiTuvalu yonke indawo, kuquka nasekhayeni. Emva kweminyaka ethile singasasithethi isiNgesi, safumanisa ukuba isiTuvalu lolona lwimi lwethu.
Kamsinya sakuba sifikile, abantu abaninzi baba nomdla kwinyaniso. Kodwa sasiza kubafundela ngantoni? Sasingenazo iimpapasho ngolwimi lwabo. Bona, babeza kuzifundela njani? Xa besiza kwiintlanganiso, babeza kucula ziphi iingoma, beza kuzinikela njani iintetho ibe babeza kuzilungiselela njani neentlanganiso? Xa kunjalo, babeza kubhaptizwa njani? Aba bantu bathobekileyo babezidinga iimpapasho ezaziza kubafundisa ngo-Yehova ngolwimi lwabo! (1 Korinte 14:9) Sasizibuza ukuba, ‘Kazi siya kuze sibe nazo na iimpapasho ngesiTuvalu, ulwimi oluthethwa ngabantu abambalwa abangaphantsi kwe-15 000?’ UYehova wayiphendula loo mibuzo, esibonisa izinto ezimbini: (1) Ufuna ukuba nabantu ‘abakwiziqithi ezikude’ bafunde ngaye, nokuba (2) abo ihlabathi elibajonga ‘njengabathobekileyo nabasweleyo’ basabele egameni lakhe.—Yeremiya 31:10; Zefaniya 3:12.
UMSEBENZI WOKUGUQULELA UKUZE KUFUNDISWE INYANISO
Ngo-1980, iofisi yesebe yayalela ukuba siguqulele iimpapasho ngesiTuvalu. Saqalisa ukuguqulela nangona sasivakalelwa kukuba asilwazi kakuhle olu lwimi. (1 Korinte 1:28, 29) Ekuqaleni, sathenga umatshini omdala ukuze siprinte ngesandla iincwadi esasiza kuzisebenzisa kwiintlanganiso. Kamva, sade saguqulela nencwadi ethi Inyaniso Ekhokelela Kubomi Obungunaphakade ngesiTuvalu saza sayiprinta kulo matshini wethu. Ndisalikhumbula nangoku ivumba leinki, nobushushu obugqithiseleyo obabusenza kube nzima ukuziprinta zonke ezi ncwadi ngesandla. Ngelo xesha, sasingekabi nawo nombane!
Kwakungelulanga ukuguqulela kwisiTuvalu kuba sasingenazo izichazi-magama okanye iincwadi zesiTuvalu esinokuphanda kuzo. Kodwa ngamanye amaxesha sasilufumana ngezinye iindlela uncedo. Ngenye intsasa, ndangena ngempazamo emzini womntu owayechasa. Le ndoda, eyayingutitshala, yandikhumbuza ukuba asimele size kushumayela emzini wayo. Emva koko yathi: “Kukho nje into endifuna ukukuxelela yona. Xa niguqulela, nizisebenzisa kakhulu izixando zokwenziwa. Kanti azisetyenziswa kangako kwisiTuvalu.” Ndayibuza kwabanye loo nto, ndafumanisa ukuba inyanisile le ndoda. Ngoko sazama ukuyiphucula indlela esiguqulela ngayo. Yandimangalisa into yokuba uYehova asincede esebenzisa indoda eyayichasa kodwa ekwakubonakala ukuba iyazifunda iincwadi zethu!
Impapasho yokuqala esayihambisayo ngesiTuvalu yayisisimemo seSikhumbuzo. Kamva sahambisa iphecana iKingdom News No. 30, eyakhululwa ngexesha elinye neyesiNgesi. Kwasivuyisa kakhulu ukunika abantu iimpapasho ngolwimi lwabo! Ethubeni, savelisa iincwadana nezinye iincwadi ngesiTuvalu. Ngo-1983, isebe laseOstreliya laprinta okokuqala iMboniselo ngesiTuvalu. Lemagazini yayinamaphepha ayi-24 ibe yayifumaneka qho kwiinyanga ezintathu. Ngaba bazithanda ke abantu baseTuvalu ezi ncwadi neemagazini? Ewe bazithanda kuba bayakuthanda ukufunda. Qho sikhupha impapasho entsha, isitishi sikanomathotholo sasibhengeza ezindabeni, maxa wambi ibe ngundaba-mlonyeni wolo suku! *—Funda umbhalo osemazantsi.
Wawusenziwa njani umsebenzi wokuguqulela? Sasiqala ngokubhala yonke into ngepeni nephepha. Emva koko sasiyichwetheza ematshinini de ikulungele ukuthunyelwa kwisebe laseOstreliya. Oodade ababini kwelo sebe babekhuphela loo mpapasho yesiTuvalu ekhompyutheni, nangona babengalwazi olo lwimi. Kodwa ngokuyikhuphela kabini baze bayithelekise ekhompyutheni, babeziphepha iimpazamo. Isebe laliye lifake imifanekiso ehambelana noko kubhaliweyo kuloo mpapasho. Ngoko laliye lisithumelele le mpapasho sele inemifanekiso. Thina sasiyihlola size siphinde siyibuyisele esebeni ukuze iprintwe.
Umsebenzi wokuguqulela uye waphuculwa ngeyona ndlela! Ngoku amaqela okuguqulela abhala aze alungise iimpapasho ngqo ekhompyutheni. Ngokuqhelekileyo, ezi mpapasho ziye zidityaniswe nemifanekiso ngumntu okuloo ndawo likulo iqela lokuguqulela. Emva koko, eli qela liye lithumele loompapasho esebeni ngeIntanethi. Akukhomntu kufuneka aleqe eposini ngomzuzu wokugqibela ukuze athumele impapasho eguqulelweyo.
EZINYE IZABELO
Ukutyhubela iminyaka, mna noJenny safumana izabelo ezahlukahlukeneyo kwiindawo ngeendawo zePasifiki. Sasuka eTuvalu sasiwa kwisebe lase-Samoa ngo-1985. Apho sancedisa ekuguqulelweni kweempapasho kwisiSamoa, isiTonga, isiTokelau kunye nesiTuvalu. * (Jonga umbhalo osemazantsi.) Kwathi ke ngo-1996, sabelwa kwisebe laseFiji, apho sancedisa ekuguqulelweni kwisiFiji, isiKiribati, isiNauru, isiRotuma nakwisiTuvalu.
Isoloko indichukumisa indlela abaguquleli abawuthanda ngayo umsebenzi wabo nangona ungasoloko ulula ibe udina ngamany’ amaxesha. NjengoYehova, aba bazalwana noodade abathembekileyo bafuna ukuba abantu beve iindaba ezilungileyo ngolwimi lwabo. (ISityhilelo 14:6) Ngokomzekelo, xa kwakulungiselelwa ukuguqulela okokuqala iMboniselo ngesiTonga, ndadibana nabadala aba thetha isiTonga ndifuna ukuqonda ukuba ngubani onokuqeqeshwa abe ngumguquleli. Omnye kubadala, owayephangela kakuhle engumkhandi, wawuyeka umsebenzi wakhe ngosuku olulandelayo, wazawaba ngumguquleli ngoko nangoko. Ndakhuthazeka lukholo lwakhe, kubawayenentsapho yaye engazi ukuba baza kuziphilisa ngantoni. Kodwa uYehova wamnyamekela nentsapho yakhe, yaye ube ngumguquleli iminyaka emininzi.
Ngokufanayo naba baguquleli, iQumrhu Elilawulayo likufuna ngokwenene ukuba iimpapasho ziguqulelwe ngazo zonke iilwimi, kwanezo zithethwa ngabantu abambalwa. Ngokomzekelo, kwakha kwaphakama umbuzowokuba ikhona na imfuneko yokuba kuqhutyekwe kuveliswa iimpapasho ngesiTuvalu. Ndakhuthazeka kakhulu xa ndafunda impendulo yeQumrhu Elilawulayo ethi: “Asisiboni tu kwaphela isizathu sokuba niyeke ukuguqulela ngesiTuvalu. Nakuba intsimi yesiTuvalu incinane xa ithelekiswa nezinye iilwimi, kusafuneka ukuba abantu beve iindaba ezilungileyo ngolwimi lwabo.”
Ngo-2003, mna noJenny sasuswa kwiSebe Lokuguqulela eFiji sasiwa kwiSebe Leenkonzo Zokuguqulela ePatterson, eNew York. Kwakungathi siyaphupha! Saba yinxalenye yeqela elinceda kuguqulelwe iimpapasho zethu ngeelwimi ezingakumbi. Ebudeni beminyaka emalunga nemibini sikwiSebe Leenkonzo Zokuguqulela, sacelwa ukuba siye kuqeqesha abaguquleli kumazwe ngamazwe.
EZONA ZIGQIBO ZIBALULEKILEYO
Ngoku makhe ndiphinde ndinixelele ngalaa ntlanganiso bendithethe ngayo ekuqaleni. Ngo-2000, iQumrhu Elilawulayo labona ukuba abaguquleli ehlabathini lonke badinga uncedo ukuze benze umsebenzi wabo. Abaguquleli abaninzi babengawuqeqeshelwanga umsebenzi wokuguqulela. Emva kwaloo ntlanganiso neKomiti Yokubhala, iQumrhu Elilawulayo lagqiba kwelokuba kuqeqeshwe bonke abaguquleli, ehlabathini lonke. Abaguquleli babefundiswa indlela yokuqonda isiNgesi, eyokusombulula iingxaki nendlela yokusebenzisana.
Ube yintoni umphumo wokuqeqesha abaguquleli? Uye waphucuka kakhulu umsebenzi wokuguqulela. Kwakhona, iimpapasho zethu ziguqulelwa ngeelwimi ezingakumbi kunangaphambili. Ngo-1979, xa sasingabathunywa bevangeli, iMboniselo yayifumaneka ngeelwimi eziyi-82 kuphela. Kuninzi lwezi lwimi, iMboniselo yayifumaneka emva kweenyanga ezithile iphumile eyesiNgesi. Kodwa ngoku, iMboniselo iguqulelwa kwiilwimi ezingaphezu kweziyi-240, ibe uninzi lwazo luphuma ngexesha elinye neyesiNgesi. Ngoku, abantu banokufunda inyaniso ngeelwimi ezingaphezu kwe-700. Kwiminyaka ngaphambili le nto yayingathi soze yenzeke.
Ngo-2004, iQumrhu Elilawulayo labona ukuba kubalulekile ukuba iNguquleloYehlabathi Elitsha ifumaneke ngeelwimi ezininzi, ibe ngokukhawuleza. Ngenxa yeso sigqibo, abantu abaninzi ngoku bayifunda ngolwimi lwabo le Nguqulelo Yehlabathi Elitsha. Kangangokuba ngo-2014, le Bhayibhile okanye inxalenye yayo iye yafumaneka ngeelwimi eziyi-128, kuquka neelwimi ezithethwa kuMzantsiwe-Pasifiki.
Isihlandlo endingasoze ndisilibale yindibano eyayiseTuvalu ngo-2011. Kwakubalele kakhulu kangangeenyanga. Abazalwana babesele becinga ukuba indibano ingabi sabakho. Kodwa okuvuyisayo kukuba, ngenjikalanga esafika ngayo, imvula yana ngamandla. Ngoko sakwazi ukuqhuba indibano yethu! Kwakulilungelo elikhulu kum, ukukhulula iNguqulelo Yehlabathi Elitsha YeZibhalo ZesiGrike ngesiTuvalu. Nakuba bembalwa abazalwana abathetha olu lwimi, nabo baye bakwazi ukufumana esi sipho sikaYehova. Ekupheleni kwendibano, kwaphinda kwana imvulakazi. Ngoko wonke umntu wayefumene intabalala yamanzi enyaniso ukanti namanzi emvula!
Okubuhlungu kukuba umfazi wam othandekayo uJenny wayengekho kuloo ndibano.Wasutywa kukufa ngo-2009, emva kokuba nomhlaza kangangeminyaka elishumi. Sasineminyaka eyi-35 sitshatile. Xa evusiwe uya kukuvuyela ukuva ngokukhululwa kweBhayibhile yesiTuvalu.
UYehova uye wandisikelela ngomnye umfazi omhle, uLoraini Sikivou. ULoraini noJenny babesebenza kunye kwiBheteli yaseFiji, yaye noLoraini wayengumguquleli. Ndiphinde ndanomfazi endikhonza naye uYehova ngokunyaniseka nozithandayo iilwimi njengam!
Kule minyaka ndiye ndabona indlela uBawo wethu onothando uYehova abanyamekela ngayo abantu beentlanga zonke, enoba ulwimi lwabo luthethwa ngabambalwa. (INdumiso 49:1-3) Ndiye ndabukela indlela abantu abavuya ngayo xa befumana okokuqala iimpapasho ngolwimi lwabo okanye xa beculela uYehova ngolwimi lwabo lweenkobe. Ngezihlandlo ezinje, ndiye ndicinge ngendlela uYehova asithanda ngayo. (IZenzo 2:8, 11) Ndisawakhumbula nangoku amazwi omzalwana waseTuvalu osele ekhulile, uSaulo Teasi. Emva kokucula okwesihlandlo sokuqala ngolwimi lwakhe, wathi: “Uz’ uncede uthi kwiQumrhu Elilawulayo, ezi ngoma zimnandi gqitha ngesiTuvalu kunangesiNgesi.”
NgoSeptemba 2005, ndothuswa kukufumana ilungelo lokuba lilungu leQumrhu Elilawulayo Lama-Ngqina KaYehova. Nangona ndingasenguye umguquleli, ndiyambulela uYehova ngokundivumela ndiqhubeke nokuxhasa umsebenzi wokuguqulela owenziwa ehlabathini lonke. Kuyandivuyisa ukwazi ukuba uYehova uyabanyamekela abantu bakhe, kuquka nabo bakwiziqithi ezikude kuLwandlekazi LwePasifiki! Kunjengokuba umdumisi watshoyo ukuba, “uYehova uthe waba ngukumkani!Mawuvuye umhlaba. Iziqithi ezininzi mazibe nemihlali.”—INdumiso 97:1.
^ isiqe. 17 Ukuze uve okungakumbi ngendlela abantu abavakalelwa ngayo ngeencwadi zethu, funda iMboniselo kaDisemba 15, 2000, iphepha 32; eka-Agasti 1, 1988, iphepha 22; noVukani! kaJanuwari 8, 2001, iphepha 27.
^ isiqe. 21 Ukuze ufunde okungakumbi ngomsebenzi wokuguqulela eSamoa, funda Incwadi Yonyaka Ka-2009, iphepha 120-121, 123-124.


c: text/html

text:
Ukoyisa Ikhethe
AmaNgqina kaYehova akholelwa kwelokuba zonke iintlanga ziyalingana emehlweni kaThixo. (IZenzo 10:34, 35) Esebenzisa iimfundiso zeBhayibhile, azama ukunceda abantu ukuze boyise kwanelona khethe lendeleyo.
Ukongezelela, awaxhasi nawuphi na umbutho okhuthaza ikhethe okanye intiyo yobuhlanga. Ngokomzekelo, ebudeni bolawulo lwamaNazi, amaNgqina kaYehova aseJamani nakwamanye amazwe ala ukuxhasa iphulo likaHitler lekhethe. Amakhulu abantu abulawa ngenxa yokungavumi ukuxhasa eli phulo.
Ngo-1994, amaNgqina awazange akhuthaze amalungu awo aseRwanda ukuba abe nenxaxheba ekubulaweni kwabantu ngenxa yobuhlanga. Amanye abeka ubomi bawo esichengeni, amanye ade afa ngenxa yokukhusela abo babefunwa baze babulawe.
Kuba enomnqweno wokunceda bonke abantu, aye enza aza asasaza uncwadi lweBhayibhile ngeelwimi ezimalunga ne-600. Ngenxa yoko, amabandla awo amkela bonke abantu ‘abaphuma kuzo zonke iintlanga nezizwe nezizwana neelwimi.’
Funda Okungakumbi
Luza Kuphela Nini Ucalucalulo Emhlabeni?
Imizekelo yokoqobo ibonisa indlela iBhayibhile ebanceda ngayo abantu beyeke ukuba nocalucalulo. Luya kupheliswa nini ngokupheleleyo?
Ngaba Uyazithemba Iinkonzo Kumba Weemfazwe?
UYesu wafundisa abalandeli bakhe ukuba bathande ummelwane. Ngaba iinkonzo ziyawenza loo myalelo namhlanje?

robotstxt: allowed

filter: keep


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Ke kaloku kwathi ngemihla ka-Ahaswerosi,+ oko kukuthi, uAhaswerosi owayelawula njengokumkani ukusuka eIndiya ukuya eTiyopiya, amaphondo angaphezu kwekhulu elinamashumi amabini anesixhenxe,+
2 ngaloo mihla njengoko uKumkani uAhaswerosi wayehleli etroneni yakhe yobukhosi,+ eyayikwinqaba+ iShushan,+
3 ngonyaka wesithathu wokulawula kwakhe wenzela zonke iinkosana nabakhonzi bakhe isidlo,+ umkhosi wamajoni wamaPersi+ namaMedi,+ izidwangube+ neenkosana zamaphondo phambi kwakhe,+
4 xa wabonisa ngobutyebi+ bobukumkani bakhe obuzukileyo nembeko+ nobuhle bobukhulu bakhe iintsuku ezininzi, iintsuku ezilikhulu elinamashumi asibhozo.
5 Ekuzalisekeni kwemihla, ukumkani wenzela bonke abantu ababefumaneka kwinqaba iShushan, isidlo kangangeentsuku ezisixhenxe, abakhulu nabancinane, kwintendelezo yomyezo webhotwe likakumkani.
6 Kwakukho ilinen, umqhaphu ocikizekileyo noluhlaza+ ubotshwe nkqi ngeentsontelo zelaphu elicikizekileyo, noboya obudaywe bamfusa bubomvu+ bukwimisesane yesilivere nakwiintsika zemabhile, izingqengqelo+ zegolide kwindlela egangathiweyo yeporfayire neperile nemabhile emnyama.
7 Yaye kwadluliswa iwayini ngezitya zegolide ukuba iselwe;+ kwaye izitya zazahlukile esinye kwesinye, newayini yasebukhosini+ yayininzi, ngokwamandla kakumkani.
8 Ngokuphathelele ixesha lokusela ngokuvumelana nomthetho, kwakungekho bani unyanzelayo, kuba leyo yayiyindlela ukumkani awayelungiselele ngayo yonke indoda enkulu yendlu yakhe, ngamnye enze ngokuthanda kwakhe.
9 Kanjalo, noVashti+ ukumkanikazi wenzela abafazi isidlo kwindlu yasebukhosini kaKumkani uAhaswerosi.
10 Ngosuku lwesixhenxe, xa intliziyo kakumkani yayichwayitile yiwayini,+ wathi kuMehuman, uBhizeta, uHarbhona,+ uBhigeta noAbhageta, noZetare noKarkas, amagosa enkundla asixhenxe awayelungiselela+ uKumkani uAhaswerosi,
11 mabeze noVashti ukumkanikazi enesigqubuthelo sentloko sasebukhosini phambi kokumkani, ukuze abonise izizwana neenkosana ukuthandeka kwakhe; kuba wayemhle ngembonakalo.+
12 Kodwa uKumkanikazi uVashti wala+ ukuza ngokwelizwi likakumkani elalidluliselwe ngamagosa enkundla. Ukumkani wacaphuka kakhulu nomsindo wakhe wavutha ngaphakathi kuye.+
13 Ukumkani wathi kubantu abazizilumko+ nababenolwazi ngamaxesha+ (kuba ubusenziwa njalo umbandela kakumkani phambi kwabo bonke abo babewazi umthetho namatyala,
14 kwaye abo babengabona basondeleyo kuye yayinguKarshena, uShetare, uAdemata, uTarshishe, uMeres, uMarsena, noMemukan, iinkosana ezisixhenxe+ zamaPersi namaMedi, ezazinokufikelela kukumkani,+ nezazikwindawo yokuqala ebukumkanini):
15 “Ngokomthetho kuza kwenziwa ntoni ngoKumkanikazi uVashti ngenxa yokuba engalenzanga ilizwi likaKumkani uAhaswerosi alithethe ngamagosa enkundla?”
16 UMemukan+ wathi kukumkani neenkosana: “UVashti ukumkanikazi akenzanga bubi+ phambi kukakumkani yedwa, kodwa nxamnye nazo zonke iinkosana nazo zonke izizwana ezikuwo onke amaphondo kaKumkani uAhaswerosi.
17 Kuba umcimbi kakumkanikazi uza kuphuma uye kubo bonke abafazi baze babadelele+ abanini bawo+ emehlweni abo, xa besithi, ‘UKumkani uAhaswerosi wathi makuziswe uVashti ukumkanikazi phambi kwakhe, kodwa akazange afike.’
18 Yaye ngalo mhla amakhosazana asePersi naseMedi, awuvileyo umcimbi kakumkanikazi, aya kuthetha nazo zonke iinkosana zikakumkani, kwaye kuya kubakho indelelo eninzi nokucaphuka.+
19 Ukuba kubonakala kulungile kukumkani,+ makuphume ilizwi lasebukhosini kuye ngenkqu, lize libhalwe phakathi kwemithetho+ yamaPersi namaMedi, ukuze lingabi nakudlula,+ lokuba uVashti angabi nakuza phambi kukaKumkani uAhaswerosi; nesidima sakhe sasebukhosini ukumkani makasinike iqabane lakhe, umfazi olunge ngakumbi kunaye.
20 Ummiselo oza kwenziwa ngukumkani umele uviwe kuwo wonke ummandla wakhe (kuba mkhulu), yaye bonke abafazi baya kubanika imbeko+ abanini babo,+ abakhulu nabancinane.”
21 Le nto yakholeka emehlweni kakumkani+ nakwiinkosana, yaye ukumkani wenza ngokwelizwi likaMemukan.
22 Ngoko wathumela amaxwebhu abhaliweyo+ kuwo onke amaphondo kakumkani, kwiphondo ngalinye+ ngesimbo salo sokubhala nakwisizwana ngasinye ngokolwimi lwaso, ukuze onke amadoda aqhubeke eziinkosana ezindlwini zawo+ yaye ethetha ngolwimi lwabantu bakowawo.
Yithumele
Yithumele
Estere 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=17&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D17%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
AMAZWE NABANTU
Ukutyelela EKyrgyzstan
IKYRGYZSTAN ingqongwe ziintaba ezinekhephu kuMbindi Asia, yaye ijikelezwe yiKazakhstan, iUzbekistan, iTajikistan neTshayina. Phantse lonke eli lizwe ligcwaliswe ziintaba. Eyona ntaba iphakamileyo kwiiNtaba zeTian Shan iseKyrgyzstan. Akukho mahlathi maninzi kangako kwelo. Ngoko ibangel’ umdla into yokuba ehlabathini lonke, eyona mithi mininzi yendongomane elibizwa ngokuba yiwalnut ifumaneka kuloo mahlathi.
Abantu beli baziwa ngokuthand’ iindwendwe nangembeko. Bathetha ngembeko nabantu abadala kunabo, babancamela izitulo zabo kwizithuthi zikawonke-wonke, ibe babanika ezona zihlalo zibalulekileyo etafileni.
Ngokuqhelekileyo, abantu baba nabantwana abathathu nangaphezulu. Oyena nyana umncinci akemki ekhaya naxa sele etshatile ukuze anyamekele abazali.
Abantwana abangamantombazana bafundiswa besebancinci imisebenzi yasekhaya ukuze bakwazi ukuba ngabafazi ngeny’ imini. Bathi bengekabi neminyaka eyi-20 babe sebeyenza kakuhle. Xa ke intombi itshata, iye inikwe isipho. Sidla ngokuba zizinto ezininzi ezinjengezinto zebhedi, iimpahla nekhaphethi eyenziwe ngezandla. Umyeni ubhatala ilobola, ngemali nangemfuyo.
Xa kukho itheko okanye umngcwabo, kuye kuxhelwe igusha okanye ihashe. Le nyama iye yahlulahlulwe aze mntu ngamnye anikwe emfaneleyo. Ekubeni abantu balapha benembeko, abantu bayinikwa ngokweminyaka nezikhundla zabo. Emva koko, banikwa ukutya okudumileyo apho, ibeshbarmak, ibe bakutya ngezandla.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
19 Kwaza kwaphuma iqashiso lesibini+ noSimeyon, nesizwe soonyana bakaSimeyon+ ngokweentsapho zabo. Yaye ilifa labo laba phakathi kwelifa loonyana bakaYuda.+
2 Yaye kwilifa labo baba neBher-shebha+ neShebha, neMolada,+
3 neHatsare-shuwali+ neBhala ne-Etsem,+
4 ne-Elitoladi+ neBhetuli neHorma,
5 neTsikelage+ neBhete-markabhoti neHatsare-susa,+
6 neBhete-lebhawoti+ neSharuhen; izixeko ezilishumi elinesithathu nemizi yazo.
7 IAyin,+ iRimon+ ne-Etere neAshan;+ izixeko ezine nemizi yazo,
8 nayo yonke imizi eyayijikeleze ezi zixeko ukuya kufikelela eBhahalati-bhere,+ iRama+ esemzantsi. Eli yayililifa lesizwe soonyana bakaSimeyon ngokweentsapho zabo.
9 Ilifa loonyana bakaSimeyon laba kwisabelo soonyana bakaYuda, ngenxa yokuba isabelo soonyana bakaYuda sasisikhulu kakhulu kubo.+ Ngoko oonyana bakaSimeyon bafumana ilifa phakathi kwelifa labo.+
10 Iqashiso elilandelayo lesithathu+ laba leloonyana bakaZebhulon+ ngokweentsapho zabo, kwaye umda welifa labo waya kufikelela eSaridi.
11 Yaye umda wabo wenyuka waya ngasentshona nangaseMarala waya kufika eDabhesheti waza waya kufikelela kwintlambo engaphambi kweYokenam.+
12 Yaye wabuyela emva ukusuka eSaridi ngasempuma ukuya ngasekuphumeni kwelanga ukuya kumda waseKiseloti-tabhore waza waya eDabherati+ yaye wenyuka waya eYafiya.
13 Yaye ukusuka apho wawelela ngasempuma ukuya ngasempumalanga eGati-hefere,+ e-Eti-katsin, yaye waphumela eRimon kwaye wamiswa eNeya.
14 Yaye umda wayijikeleza ngasemntla ukuya eHanaton, kwaye isiphelo sawo saba kwintlambo yaseIfeta-eli,
15 neKatati neNahalali neShimron+ neIdala neBhetelehem;+ izixeko ezilishumi elinesibini nemizi yazo.
16 Eli yayililifa+ loonyana bakaZebhulon ngokweentsapho zabo.+ Ezi yayizizixeko nemizi yazo.
17 Iqashiso lesine laphuma noIsakare,+ noonyana bakaIsakare ngokweentsapho zabo.
18 Yaye umda wabo waba yiYizereli+ neKesuloti neShunem,+
19 neHafarayim neShiyon neAnaharati,
20 neRabhiti neKishiyon ne-Ebhetse,
21 neRemeti ne-En-ganim+ ne-En-hada neBhete-patsetse.
22 Yaye umda wafika eTabhore+ naseShahatsuma naseBhete-shemeshe, kwaye isiphelo somda wabo saba seYordan; izixeko ezilishumi elinesithandathu nemizi yazo.
23 Eli yayililifa lesizwe soonyana bakaIsakare ngokweentsapho zabo,+ izixeko nemizi yazo.
24 Laza iqashiso lesihlanu+ laphuma nesizwe soonyana baka-Ashere+ ngokweentsapho zabo.
25 Yaye umda wabo waba yiHelekati+ neHali neBheten neAkeshafi,+
26 neAlameleki neAmadi neMishali.+ Kwaye wafika ngasentshona yeKarmele+ neShihore-libhenati,
27 kwaye wabuyela ekuphumeni kwelanga eBhete-dagon waza wafika kwaZebhulon+ nakwintlambo yaseIfeta-eli ngasentshona, eBhete-emeki naseNehiyeli, yaye waphuma waya eKabhuli ngasekhohlo,
28 nase-Ebron naseRehobhi naseHamon naseKana nokuya kufikelela kwiSidon enkulu.+
29 Yaye umda wabuyela eRama waza waya kufikelela kwisixeko esinqatyisiweyo saseTire.+ Kwaye umda wabuyela eHosa, saza isiphelo sawo saba selwandle kummandla waseAkezibhi,+
30 neUma neAfeki+ neRehobhi;+ izixeko ezingamashumi amabini anesibini nemizi yazo.
31 Eli yayililifa lesizwe soonyana baka-Ashere ngokweentsapho zabo.+ Ezi yayizizixeko nemizi yazo.
32 Iqashiso lesithandathu+ laphuma noonyana bakaNafetali,+ ileloonyana bakaNafetali ngokweentsapho zabo.
33 Yaye umda wabo waba seHelefe, ukusuka emthini omkhulu waseTsananim,+ neAdami-nekebhi neYabhineli ukuya kufikelela eLakum; kwaye isiphelo sawo saba seYordan.
34 Yaye umda wabuyela ngasentshona eAzenoti-tabhore waza waphuma apho waya eHukoka waya kufika kwaZebhulon+ ngasemzantsi, nakwa-Ashere+ wafika ngasentshona nakwaYuda+ ngaseYordan ukuya ngasekuphumeni kwelanga.
35 Yaye izixeko ezinqatyisiweyo yayiyiTsidim, iTsere neHamati,+ iRakati neKinereti,+
36 neAdama neRama neHatsore,+
37 neKedeshe+ ne-Edreyi ne-En-hatsore,
38 neYiron neMigdali-eli, iHorem neBhete-anati neBhete-shemeshe;+ izixeko ezilishumi elinesithoba nemizi yazo.
39 Eli yayililifa+ lesizwe soonyana bakaNafetali ngokweentsapho zabo,+ izixeko nemizi yazo.
40 Iqashiso lesixhenxe+ laphuma nesizwe soonyana bakaDan+ ngokweentsapho zabo.
41 Yaye umda welifa labo waba seTsora+ nase-Eshtawoli naseIre-shemeshe,
42 naseShahalabhin+ naseAyalon+ naseItela,
43 nase-Elon naseTimna+ nase-Ekron,+
44 nase-Elitekehe naseGibheton+ naseBhahalati,+
45 naseYehude naseBhene-bheraki naseGati-rimon,+
46 naseMe-yarkon naseRakon, umda ungaphambi kweYopa.+
47 Yaye ummandla woonyana bakaDan wawuxinene+ kakhulu kubo. Yaye oonyana bakaDan benyuka baya kulwa neLeshem+ baza bayithimba, bayixabela ngohlangothi lwekrele. Bayithabatha njengelifa, bahlala kuyo, baza bayibiza iLeshem ngokuthi yiDan, ngokwegama likaDan ukhokho wabo.+
48 Eli yayililifa lesizwe soonyana bakaDan ngokweentsapho zabo. Ezi yayizizixeko nemizi yazo.
49 Ngaloo ndlela bagqiba ukulahlula ilifa lelizwe ngokwemimandla yalo. Baza oonyana bakaSirayeli bamnika ilifa uYoshuwa unyana kaNun phakathi kwabo.
50 Ngokomyalelo kaYehova bamnika isixeko awayesicelile,+ iTimnati-sera,+ kummandla weentaba wakwaEfrayim; kwaye wakha isixeko waza wahlala kuso.
51 La yayingamafa abawabayo+ ooEleyazare umbingeleli noYoshuwa unyana kaNun neentloko zooyise bezizwe zoonyana bakaSirayeli ngeqashiso eShilo+ phambi koYehova, emnyangweni wentente yokuhlangana.+ Ngoko bayeka ukulahlula ilizwe.
Yithumele
Yithumele
Yoshuwa 19
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=6&Chapter=19&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D19%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ubonisa Umoya Onjani?
“Ububele obungasifanelanga beNkosi uYesu Kristu mabube nomoya eniwubonisayo.”—FILEM. 25.
1. Wavakalisa liphi ithemba uPawulos xa wayebhalela amanye amaKristu?
XA WAYEBHALELA amanye amaKristu, umpostile uPawulos waphindaphinda ukuvakalisa ukuba unethemba lokuba uThixo noKristu baya kukholiswa ngumoya oboniswa ngamabandla. Ngokomzekelo, xa wayebhalela abaseGalati wathi: “Ububele obungasifanelanga beNkosi yethu uYesu Kristu mabube nomoya eniwubonisayo, bazalwana. Amen.” (Gal. 6:18) Wayetheth’ ukuthini xa wayesithi ‘umoya eniwubonisayo?’
2, 3. (a) Xa esebenzisa igama elithi “umoya” maxa wambi wayebhekisela entwenini uPawulos? (b) Yiyiphi imibuzo esinokuzibuza yona ngokuphathelele umoya esiwubonisayo?
2 Ukusebenzisa kukaPawulos igama elithi ‘umoya’ ngale ndlela kubhekisela kumoya onamandla osibangela sithethe okanye senze izinto ngendlela ethile. Omnye umntu unokuthantamisa, abe nolwazelelelo, abe nobulali, okanye axolele. IBhayibhile ithetha kakuhle ngabo ‘banomoya ozolileyo nowobulali’ nangabo ‘banomoya opholileyo.’ (1 Pet. 3:4; IMize. 17:27) Kanti omnye umntu unokuthanda ukuphoxisa ngabanye, athande ubunewunewu, akhubeke msinya, okanye abe nomoya wokuzimela geqe. Okungakumbi, kukho abo bangcolileyo, abangathobeliyo okanye abavukeli.
3 Xa uPawulos wayesebenzisa ibinzana elithi “iNkosi mayibe nomoya owubonisayo” wayekhuthaza abazalwana bakhe ukuba babonise umoya ovisisana nokuthanda kukaThixo nobuntu obufana nobukaKristu. (2 Tim. 4:22; funda amaKolose 3:9-12.) Namhlanje kuya kuba kuhle ukuzibuza ukuba: ‘Ngumoya onjani endiwubonisayo? Ndinokuwubonisa njani umoya okholisa uThixo? Ngaba ndingayiphucula indlela endiwubonisa ngayo umoya omhle ebandleni?’ Ngokomzekelo, ukuba ujonga amasimi kajongilanga uya kufumanisa ukuba ntyatyambo nganye inegalelo kubuhle bawo. Ngaba ngamnye kuthi, njengezo ntyatyambo, unegalelo kumoya omhle webandla? Eneneni sifanele sizabalazele ukuba njalo. Makhe sibone oko sinokukwenza ukuze sibonise umoya okholisa uThixo.
WUPHEPHE UMOYA WEHLABATHI
4. Yintoni “umoya wehlabathi”?
4 IZibhalo zisixelela ukuba: “Samkela, kungekhona umoya wehlabathi, kodwa umoya ovela kuThixo.” (1 Kor. 2:12) Yintoni “umoya wehlabathi”? Ngulaa moya kuthethwa ngawo kumaEfese 2:2 xa kusithiwa: “Enanikhe ngaxesha lithile nahamba kuzo ngokwenkqubo yezinto yeli hlabathi, ngokomlawuli wegunya lomoya, moya lowo ngoku osebenza koonyana bokungathobeli.” Lo ‘ngumoya’ wehlabathi, okanye isimo sengqondo esisingqongileyo kanye njengomoya wokoqobo. Ukho kuyo yonke indawo. Ubonakala kwisimo sengqondo sabantu abaninzi namhlanje sokungafuni ukuxelelwa nesokusoloko basilwela amalungelo abo. ‘Bangoonyana bokungathobeli’ beli hlabathi likaSathana.
5. Nguwuphi umoya ombi owaboniswa ngamanye amaSirayeli?
5 Kudala babakho abantu abanezo zimo zengqondo. Ngexesha likaMoses, uKora wabavukela abo babemiselwe phezu kwebandla lakwaSirayeli. Wamvukela ngokukodwa uAron noonyana bakhe, ababengababingeleli. Mhlawumbi wayebona iimpazamo zabo. Okanye kusenokwenzeka ukuba wayesithi uMoses umisela izizalwane zakhe kwizigxina zembopheleleko. Enoba sasiyintoni na isizathu, licacile elokuba uKora waqalisa ukujonga izinto ngokwembono yabantu yaye wathetha kakubi ngabo babemiselwe nguYehova, waza engabahloneli wathi: “Kwanele ngani . . . Yini na, ke, ukuba niziphakamise phezu kwebandla? (Num. 16:3) Kanti noDatan noAbhiram bamkhalazela uMoses besithi ‘uzama ukuzenza inkosana phezu kwabo.’ Xa bacelwa ukuba bavele phambi koMoses, ngekratshi bathi: “Asiy’ apho thina!” (Num. 16:12-14) Licacile elokuba, uYehova akazange awuthande umoya abawubonisayo. Wabatshabalalisa bonke abo bavukeli.—Num. 16:28-35.
6. Abanye ngenkulungwane yokuqala bazibonisa njani izimo zengqondo ezingafanelekanga, yaye yintoni esenokuba yayisisizathu soko?
6 Nabanye kwinkulungwane yokuqala babebagxeka abo banikwe igunya ebandleni, ‘begatya ubukhosi.’ (Yude 8) Kusenokwenzeka ukuba, la madoda ayenganelisekanga ziimbopheleleko awayezinikiwe yaye azama ukuphembelela abanye ukuba bavukele amadoda amiselweyo awayesenza konke okusemandleni awo ukuphumeza iimbopheleleko azinikwe nguThixo.—Funda eyesi-3 kaYohane 9, 10.
7. Yintoni ekunokufuneka siyilumkele ebandleni namhlanje?
7 Licacile elokuba, umoya onjalo awunandawo kwibandla lamaKristu. Ngenxa yoko kufuneka silumke kule nkalo. Amadoda amakhulu ebandla akafezekanga, kanye njengokuba ayengafezekanga awomhla kaMoses nalawo ayephila ngexesha likampostile uYohane. Nawuphi na umdala unokuyenza impazamo esichaphazelayo. Xa oko kusenzeka, ibiya kuba mbi into yokuba kubekho ilungu lebandla elibonisa umoya wehlabathi ngokuthi ngomsindo anyanzelise ukuba kwenziwe into ngalo mzalwana”! UYehova usenokukhetha ukuzibetha ngoyaba ezinye iintsilelo ezingenamsebenzi. Kutheni na singenzi into efanayo? Ngenxa yezinto abavakalelwa ukuba ziintsilelo zabadala, abanye abonileyo ebandleni baye bala ukuvela phambi kwekomiti yabadala eyabelwe ukuba ibancede. Oku kunokufaniswa nomntu ogulayo ongalwamkeliyo uhlobo oluthile lonyango kuba nje engamthandi ugqirha oza kumnyanga.
8. Ziziphi izibhalo ezinokusinceda sihlale sinembono efanelekileyo ngabo bakhokelayo ebandleni?
8 Ukuze siwuphephe loo moya, masikhumbule ukuba iBhayibhile ithi, uYesu ‘uneenkwenkwezi ezisixhenxe esandleni sakhe.’ Ezi ‘nkwenkwezi’ zimela abaveleli abathanjisiweyo yaye ukongezelela zimela bonke abaveleli abasemabandleni. UYesu unokuzalathisa ‘iinkwenkwezi’ ezisesandleni sakhe nangayiphi na indlela avakalelwa ukuba ifanelekile. (ISityhi. 1:16, 20) NjengeNtloko yebandla lamaKristu, uYesu ulilawula ngokupheleleyo iqumrhu labadala. Ukuba umdala okweli qumrhu kufuneka elungisiwe, Lowo ‘unamehlo enjengedangatye lomlilo’ uya kuqiniseka ukuba loo nto yenzeka ngexesha nangendlela yakhe. (ISityhi. 1:14) Okwangoku, masiqhubeke sibathobela abo bamiselwe ngomoya oyingcwele, kuba uPawulos wabhala wathi: “Bathobeleni abo bakhokelayo phakathi kwenu nize nibalulamele, kuba bahlala beyilindile imiphefumlo yenu njengabo baya kuphendula; ukuze bakwenze oku ngovuyo kungekhona ngokuncwina, kuba oko kungenza umonakalo kuni.”—Heb. 13:17.
9. (a) Unokuvavanywa entwenini umKristu xa elungiswa okanye eqeqeshwa? (b) Yiyiphi eyona ndlela yokujonga uqeqesho enokusinceda?
9 Kwakhona umoya oboniswa ngumKristu unokuvavanywa xa elungiswa okanye kuthatyathwa iimbopheleleko ebenazo ebandleni. Omnye umzalwana oselula walulekwa ngobuchule ngabadala ngenxa yokudlala imidlalo yevidiyo enogonyamelo. Okulusizi kukuba, akazange asamkele isiluleko yaye kwafuneka ayekiswe ukuba sisicaka solungiselelo ngenxa yokuba wayengasazifikeleli iimfaneleko ezingokweZibhalo. (INdu. 11:5; 1 Tim. 3:8-10) Emva koko, lo mzalwana wachazela abantu abaninzi ukuba akavumelani neso sigqibo, ngokuphindaphindiweyo ebhalela iofisi yesebe iileta ezigxeka abadala yaye ephembelela nabanye ebandleni ukuba benze okufanayo. Noko ke, kukuzibetha ngenyhek’ etyeni ukuphazamisa uxolo lwebandla lonke kuba nje sifuna ukuthethelela izinto esizenzayo. Eyona nto iya kusinceda kukuvumela uqeqesho ukuba lusincede sibone ubuthathaka bethu ebesingabuphawuli size ke ngomoya omhle silwamkele.—Funda iZililo 3:28, 29.
10. (a) Khawuchaze oko sikufundiswa nguYakobi 3:16-18 ngokuphathelele umoya omhle nalowo ungathandekiyo. (b) Ukubonisa kwethu “ubulumko obuvela phezulu” kuya kuphumela entwenini?
10 UYakobi 3:16-18 usichazela ngokucacileyo ngomoya omhle esifanele siwubonise ebandleni kwakunye nalowo ungathandekiyo. Uthi: “Kuba apho kukho ikhwele nokusukuzana, kubakho isidubedube nabo bonke ububi. Kodwa ubulumko obuvela phezulu okokuqala nje bunyulu, bandule ke bube boboxolo, bube nengqiqo, bulungele ukuthobela, buzele yinceba neziqhamo ezilungileyo, abucaluli ngokukhetha ubuso, abunaluhanahaniso. Ngaphezu koko, imbewu yesiqhamo sobulungisa ihlwayelwa phantsi kweemeko zoxolo ngabo benza uxolo.” Njengoko sisebenza ngokuvisisana ‘nobulumko obuvela phezulu,’ iimpawu zethu ezifana nezikaThixo ziza kusenza sibonise umoya omhle xa siphakathi kwabazalwana.
BONISA UMOYA WENTLONELO EBANDLENI
11. (a) Ukuhlala sinomoya omhle kuya kusinceda siphephe ntoni? (b) Sifunda ntoni kumzekelo kaDavide?
11 Sifanele sikhumbule ukuba uYehova umisele abadala ukuba ‘baluse ibandla likaThixo.’ (IZe. 20:28; 1 Pet. 5:2) Ngenxa yoko, siyaqonda ukuba kububulumko ukuhlonela ilungiselelo likaThixo, enoba singabadala okanye asingabo. Ukuba nomoya omhle kunokusinceda sikuphephe ukwenza izikhundla zibe yeyona nto iphambili. Wathi uKumkani uSawule wakwaSirayeli akuba norhano lokuba uDavide angangukumkani, uSawule lo “waqhubeka emgxeleshile uDavide.” (1 Sam. 18:9) Lo kumkani waba nomoya ombi wada wafuna nokumbulala uDavide. Kunokuba uzixhalabise ngokugqithiseleyo ngezikhundla njengoSawule, kubhetele ufane noDavide. Nangona wayehlalele ukuphathwa kakubi, lo mfana wahlala elihlonela igunya elimiselwe nguThixo.—Funda eyoku-1 kaSamuweli 26:23.
12. Yintoni eya kuba negalelo kumanyano lwebandla?
12 Kunokubakho ukungavisisani ebandleni—kwanaphakathi kwabadala. Isiluleko seBhayibhile sinokusinceda kule nkalo: “Ekuboniseni imbeko omnye komnye khokelani” yaye, “musani ukuba ziingqondi emehlweni enu.” (Roma 12:10, 16) Kunokuba sibethe ngengqindi etafileni sisithi sichanile, sifanele siyiqonde into yokuba zisoloko zininzi iindlela ezifanelekileyo zokujonga izinto. Ukuzama kwethu ukuziphulaphula iimbono zabanye abantu, kunokuba negalelo kumanyano lwebandla.—Fil. 4:5.
13. Sifanele sizijonge njani iimbono zethu, yaye nguwuphi umzekelo weBhayibhile okubonisa kakuhle oku?
13 Ngaba oko kuthetha ukuba asinakuzichaza iimbono zethu xa sibona into esicinga ukuba ifuna ukulungiswa? Akunjalo. Kwinkulungwane yokuqala, kwabakho umba owabangela impikiswano. Abazalwana “balungiselela ukuba uPawulos noBharnabhas nabanye abathile kubo benyuke baye kubapostile namadoda amakhulu eYerusalem ngokubhekisele kule mpikiswano.” (IZe. 15:2) Ngokuqinisekileyo mzalwana ngamnye kwabo wayeneembono neendlela acinga ukuba lo mbandela ufanele ulungiswe ngazo. Noko ke, emva kokuba ngamnye kubo eveze iimbono zakhe baza benza isigqibo besalathiswa ngumoya, abazalwana abazange baqhubeke bechaza iimbono zabo. Emva kokuba ileta echaza isigqibo ifikile emabandleni, ‘aba nemihlali ngenxa yokhuthazo olo’ yaye ‘aqiniswa elukholweni.’ (IZe. 15:31; 16:4, 5) Ngokufanayo namhlanje, emva kokuba umbandela othile siwuchazele abazalwana abanembopheleleko, sifanele siwuyekele kubo ekubeni beza kuthandaza baze bacingisise ngawo.
BONISA UMOYA OMHLE XA UQHUBANA NABANYE
14. Mntu ngamnye unokuwubonisa njani umoya omhle?
14 Mntu ngamnye, unamathuba amaninzi okubonisa umoya omhle. Kuya kuba kuhle ngakumbi ukuba umntu axolele xa ekhutyekiswa ngabanye. ILizwi likaThixo lisixelela oku: “Qhubekani ninyamezelana yaye nixolelana ngesisa ukuba nabani na unesizathu sokukhalazela omnye. Kanye njengoko uYehova wanixolela ngesisa, yenzani njalo nani.” (Kol. 3:13) Ibinzana elithi “ukuba nabani na unesizathu sokukhalazela omnye” libonisa ukuba kusenokubakho izizathu ezivakalayo zokucatshukiswa ngabanye abantu. Noko ke, kunokuba sicaphuke ngamakhwiniba abanye size siphazamisane noxolo lwebandla, simele sizama ukuxelisa uYehova ngokubaxolela ngesisa abanye size siqhubeke sikhonza kunye.
15. (a) Yintoni esiyifundayo ngokuxolela kukaYobhi? (b) Umthandazo ungasinceda njani sibonise umoya omhle?
15 Sinokufunda lukhulu kuYobhi ngokuphathelele ukuxolela. Amadoda amathathu awayesithi ayamthuthuzela athetha izinto ezininzi ezazimkhubekisa. Nakuba kunjalo, uYobhi wawaxolela. Wakwenza njani oko? “Wathandazela amaqabane akhe.” (Yobhi 16:2; 42:10) Ukubathandazela abanye kunokuyitshintsha indlela esibajonga ngayo. Ukuthandazela onke amaKristu kusinceda sihlakulela umoya ofana nokaKristu. (Yoh. 13:34, 35) Ukongezelela ekuthandazeleni abazalwana bethu, sifanele sithandazele umoya oyingcwele. (Luka 11:13) Umoya kaThixo uya kusinceda sibonise iimpawu zamaKristu okwenyaniso xa siqhubana nabanye abantu.—Funda eyabaseGalati 5:22, 23.
YIBA NEGALELO KUMOYA OMHLE KWINTLANGANO KATHIXO
16, 17. Yintoni ozimisele ukuyenza ngokuphathelele ‘umoya esiwubonisayo’?
16 Xa lungu ngalinye lebandla lizibekela usukelo lokubonisa umoya omhle ebandleni, kuba mnandi ngeyona ndlela! Emva kokuba sihlole le mibandela, mntu ngamnye unokubona apho anokuphucula khona ekuboniseni lo moya mhle. Ukuba kunjalo, asimele sibe madolw’ anzima ukuvumela iLizwi likaThixo lisihlole. (Heb. 4:12) UPawulos, owayeyixhalabele indlela azenza ngayo izinto ebandleni wathi: “Andazi nantoni na enxamnye nam. Kanti ngako oku andingqineki ndililungisa, kodwa lowo undincinayo nguYehova.”—1 Kor. 4:4.
17 Njengoko sizama ukwenza izinto ngokuvumelana nobulumko baphezulu, singazicingeli gqitha okanye sizixhalabise ngezikhundla, siya kuba negalelo kumoya omhle webandla. Ngokubaxolela abanye nokujonga iimpawu ezintle kubo, siya kuba seluxolweni namanye amaKristu. (Fil. 4:8) Njengoko sisenza ezi zinto, sinokuqiniseka ukuba uYehova noYesu baya kukholiswa ‘ngumoya esiwubonisayo.’—Filem. 25.


text:
EZISEMATHENI
EZimbabwe
AmaNgqina AseZimbabwe EbeneeNdibano Ngo-2015 Ezinomxholo Othi, “Yiba NjengoYesu!” Emva Konyaka Bekukho Eyezizwe Ngezizwe
Indibano yezizwe ngezizwe yango-2014 yaba yeyona inkulu nesematheni kwiindaba zaseZimbabwe, ibe yenza abantu bakhangela phambili kwiindibano zalo nyaka.
Indibano Yezizwe Ngezizwe Ngo-2014—Udliwano-ndlebe Nommeli Weofisi Yesebe EZimbabwe
UJohn Jubber uthetha ngendlela eyabachaphazela ngayo abantu indibano yezizwe ngezizwe eyayibanjelwe eHarare ngoAgasti 2014.
Indibano Yezizwe Ngezizwe Ngo-2014—Udliwano-ndlebe Nomphathiswa Wezokhenketho WaseZimbabwe
Kudliwano-ndlebe olukhethekileyo kwikomkhulu lamaNgqina kaYehova, uWalter Mzembi, onguMphathiswa Wezokhenketho kwiRiphabliki yaseZimbabwe, ubalisa ngendlela indibano yezizwe ngezizwe eyayibanjelwe eHarare ngoAgasti 2014 eyabuchaphazela ngayo ubomi babantu.


text:
INQAKU ELINGUMXHOLO | AWUNGETHANDI UKUFUNDA IBHAYIBHILE?
Kutheni Umele Ufunde IBhayibhile?
Yintoni injongo yobomi?
Kutheni abantu besezintlungwini ezingaka ibe besifa?
Lisiphathele ntoni ikamva?
Ngaba uThixo undikhathalele?
Awukhe uzibuze imibuzo enjengale? Ukuba kunjalo, akuwedwa. Emhlabeni wonke abantu bajikajikana nale mibuzo. Ziyafumaneka phofu iimpendulo zayo?
Izigidi zabantu zingathi, “Ewe!” Ngoba? Kuba ziye zaneliseka ziimpendulo ezizifumene eBhayibhileni. Wena awungethandi ukwazi ukuba iBhayibhile ithini xa iphendula? Ukuba kunjalo, mhlawumbi ungakuvuyela ukufunda iBhayibhile namaNgqina kaYehova. *
Yinyani kona ukuba xa kuthethwa ngeBhayibhile abanye badla ngokuthi: “Ndixakekile.” “Inzima kakhulu.” “Andifuni kuzibophelela.” Kodwa abanye babona ngeny’ indlela. Bayalivuyela ithuba lokwazi oko kufundiswa yiBhayibhile. Nantsi eminye imizekelo:
“Ndakhe ndakhonza eRoma nakwicawa yamaProtestanti, ndaya kwitempile yamaSikh, ndazama unqulo lwamaBhuda, ndaza ndafundela nobufundisi eyunivesithi. Phantsi kwezo nzame, uninzi lwemibuzo endandinayo ngoThixo ayizange iphenduleke. Ngenye imini ndafikelwa liNgqina likaYehova kwam. Iimpendulo zalo ezisekelwe eBhayibhileni zandivuyisa kangangokuba ndavuma ukufunda nalo iBhayibhile.”—UGill waseNgilani.
“Ndandinemibuzo emininzi ngobomi, kodwa ndandingaziva ncam iimpendulo zomfundisi wam. Ndancendwa liNgqina kaYehova elayiphendula yonke imibuzo endandinayo ngeBhayibhile nje kuphela. Xa landibuza ukuba ndingathanda ukufunda okungakumbi, ndalixhakamfula elo thuba.”—UKoffi waseBenin.
“Ndandisoloko ndizibuza ngemeko yabafi. Ndandikholelwa ukuba bayakwazi ukwenzakalisa abaphilayo, kodwa ndandifuna ukwazi oko kuthethwa yiBhayibhile. Ngoko ke, ndaqalisa ukufunda iBhayibhile nomhlobo wam oliNgqina.”—UJosé waseBrazil.
“Ndazama ukuzifundela iBhayibhile, kodwa ndandingayiva. Ndaye ndafikelwa ngamaNgqina kaYehova aza andicacisela iziprofeto zeBhayibhile eziliqela. Ndandifuna ukubona ukuba yintoni enye endandinokuyifunda.”—UDennize waseMexico.
“Ndandizibuza ukuba undikhathalele nyhani na uThixo. Ndaza ndagqiba kwelokuba ndithandaze kuThixo weBhayibhile. Kusuku olulandelayo, ndeva kunkqonkqoza amaNgqina, ndavuma ke ukuba andifundele iBhayibhile.”—UAnju waseNepal.
Le mizekelo isikhumbuza la mazwi athethwa nguYesu: “Banoyolo abo bayiphapheleyo intswelo yabo yokomoya.” (Mateyu 5:3) Kaloku sidalwe sanomnqweno wokumazi uThixo, ibe nguye kuphela okwaziyo ukwanelisa loo mnqweno esebenzisa iLizwi lakhe iBhayibhile.
Kwenziwa ntoni kwisifundo seBhayibhile? Singakunceda njani wena? Le mibuzo iza kuphendulwa kwinqaku elilandelayo.
^ isiqe. 8 UYehova ligama likaThixo eliseBhayibhileni.


text:
Iindaba Ezilungileyo Ezivela KuThixo!
Indlela Onokuzuza Ngayo Kule Ncwadana Inemifanekiso
Le ncwadana inemifanekiso iza kukuceda ufunde iLizwi likaThixo iBhayibhile. Funda indlela onokuyisebenzisa ngayo iBhayibhile yakho ukuze ufumane izibhalo ezicatshuliweyo.
Ziyintoni Iindaba Ezilungileyo?
Funda ukuba ziyintoni iindaba ezilungileyo ezivela kuThixo, kutheni zingxamisekile yaye yintoni ofanele uyenze.
Ngubani UThixo?
Ngaba uThixo unalo igama, yaye ngaba usikhathalele?
Ngaba Iindaba Ezilungileyo Zivela KuThixo Ngokwenene?
Sinokuqiniseka njani ukuba iBhayibhile ichanile?
Ngubani UYesu Kristu?
Funda ukuba kwakutheni ukuze uYesu afe, yintoni intlawulelo, nokuba wenza ntoni ngoku.
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.
Liyintoni Ithemba Ngabafi?
Kwenzeka ntoni kuthi xa sisifa? Ngaba siya kuze sibabone kwakhona abantu bethu esibathandayo abaye bafa?
Buyintoni UBukumkani BukaThixo?
Ngubani onguKumkani woBukumkani bukaThixo yaye yintoni eza kuphunyezwa buBukumkani?
Kutheni UThixo Evumela Ubungendawo Nokubandezeleka?
Baqala njani ubungendawo yaye kutheni uThixo ebuyeke baqhubeka bukho? Ngaba kuya kuze kuphele ukubandezeleka?
Inokonwaba Njani Intsapho Yakho?
UYehova, uThixo owonwabileyo, ufuna iintsapho zonwabe. Fumana amacebiso aya kumadoda, abafazi, abazali nabantwana.
Unokuluqonda Njani Unqulo Lokwenyaniso?
Ngaba lunye kuphela unqulo lokwenyaniso? Funda ngezinto ezintlanu awathi uYesu lwaluza kubonwa ngazo unqulo lokwenyaniso.
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.
Unokusondela Njani KuThixo?
Funda enoba uThixo uyiphulaphula yonke imithandazo kusini na, indlela esimele sithandaze ngayo nokuba yintoni enye esifanele siyenze ukuze sisondele kuThixo.
Ziziphi Iindaba Ezimnandi Ngonqulo?
Ngaba liyakuze libekho ixesha apho bonke abantu beya kumanyana ekunquleni okuphela koThixo oyinyaniso?
Kutheni UThixo Enentlangano Yakhe?
IBhayibhile ichaza isizathu nendlela amaKristu okwenyaniso alungelelaniswe ngayo.
Kutheni Ufanele Uqhubeke?
Indlela omazi ngayo uThixo neLizwi lakhe kunokubanceda njani abanye? Bubuhlobo obunjani onokubunandipha noThixo?


text:
JULAYI 21, 2014
EOSTRIYA
AmaNgqina KaYehova Awongwa KwiNkampu Yoxinaniso YaseGusen
ESELTERS, eJamani—NgeCawa, ngoAprili 13, 2014, inkampu yoxinaniso yaseGusen eAustria iye yabhala amagama amaNgqina kaYehova amalunga nayi-450 ayebanjwe apho ngexesha lamaNazi kwinkampu yoxinaniso yaseMauthausen nakweyaseGusen. Lo mcimbi ubuzinyaswe ngabantu abangaphezu kwabayi-130.
Xa amaNgqina ayefika kwinkampu eseMauthausen, inkumanda yawagrogrisa yathi: “Akukho Mfundi weBhayibhile oza kuphum’ ephila apha.” UMartin Poetzinger, owavalelwa iminyaka esithoba kwinkampu yaseDachau, eMauthausen naseGusen nowaba lilungu leQumrhu Elilawulayo lamaNgqina kaYehova eBrooklyn, eNew York, ebalisa ngeMauthausen wathi: “Alikho iqhinga elingazange lizanywe ngamapolisa ukuze asiyekise ukuba ngamaKristu.”
Ekuhambeni kwexesha amanye amaNgqina awayeseMauthausen asiwa kwinkampu eseGusen. Eyona nto yayisenziwa eGusen kukubulawa kwamabanjwa. Ukuze ahlale enobuhlobo obuhle noThixo, ayedla ngokudibana aze axubushe ngombhalo othile ayewazi. Ngesinye isihlandlo afumana iBhayibhile aza ayohlula ukuze akwazi ukubolekisana ngeenxalenye zayo. Ayeyifunda xa enethuba aze ayifihle phantsi kwebhedi.
AmaNgqina ayeshumayela ngokufihlakeleyo kwabanye. Amabanjwa amahlanu asePoland afundiswa iBhayibhile ngamaNgqina aza abhaptizelwa kwibhafu eyenziwe ngeplanga. UFranz Desch washumayela kwelinye ipolisa yaye kamva nalo laba liNgqina likaYehova.
UWolfram Slupina osisithethi samaNgqina kaYehova aseAustria uthi: “Isivuyisa kakhulu into yokwazi ukuba amaNgqina akhunjulelwa ukholo nesibindi awayenaso ngoxa ayekwinkampu yaseMauthausen naseGusen. Sonke simele sihlale sikhumbula yaye silinganisa la maNgqina aphatha wonke umntu ngobubele nangembeko.”
Fowunela:
UJ. R. Brown, Office of Public Information, tel. +1 718 560 5000
EAustria: UWolfram Slupina, tel. +49 6483 41 3110


text:
COSATU Khayelitsha, The Treatment Action Campaign, the Social Justice Coalition and Equal Education have for years worked seriously in Khayelitsha and elsewhere. We have never advocated stone-throwing or promoted violence. Our members work patiently, educate themselves and build local leadership to change the system of inequality. We ask all progressive people in churches, clinics, schools, universities, homes, and local organisations (in Khayelitsha and elsewhere) to distance themselves from mindless violence and calls for chaos that harm the poor and working class and their organisations.
(Xhosa version also available)
Joint statement from COSATU Khayelitsha, Treatment Action Campaign, Social Justice Coalition and Equal Education.
1. The need for mass organisation to overcome social inequality has never been greater.
2. In 1994 African and Coloured poor and working-class townships and rural areas celebrated freedom from White rule. The hope that hunger, unemployment, the bucket toilet system, apartheid education and homelessness would be addressed as a permanent priority of government lived in people’s hearts. It was hoped that health services would be improved and income inequality reduced.
3. We know that freedom has brought many improvements. Millions of people gained access to welfare grants, water, homes and clinics. We can march peacefully to our elected Parliament without being shot. We can join unions and organisations. We can go to the courts against evictions and for HIV treatment. These are some of the great gains that we must defend and advance. But the government has not made the needs of urban and rural working-class and poor people its priority.
4. Twenty years after the release of President Mandela and his comrades, and the unbanning of the ANC, and sixteen years after political freedom, income inequality is worse than ever before. More people than ever have no jobs, the indignity of the bucket system and toilets in the bushes continues, and education inequality and ill-health remain a part of the system of government and South African capitalism. As a result our sons and daughters turn to alcoholism, drugs and crime. They terrorise their families, neighbours and communities.
5. Meanwhile black and white capitalists, ex-homeland bureaucrats and other elements of a predatory elite are using the ANC to take the wealth of the country for themselves and keep it from poor and working-class communities. At local, provincial and national level, government protects and promotes corrupt, lazy and incompetent “managers”. The bosses have the greatest freedom capitalists have ever had in South Africa and pay the lowest taxes.
6. People are angry across our country and in every community. Anger is justified because government is abusing our trust and vote. Many people say: “Life cannot continue in this way.” Others take to the streets in protest that sometimes turns violent. We know that mindless violence and chaos have never brought freedom, decent jobs and a better life. Freedom and social equality comes through patient organisation, education and sustained struggle. It comes through building the collective power of communities.
7. The struggle for social equality and justice requires serious organisation and a clear programme for change. It requires collective leadership with the understanding required to lead millions of people over years, not a few hundred who throw stones for a few days and become cannon-fodder for self-appointed leaders.
8. Most people in Khayelitsha do not have decent jobs. Almost half are unemployed or are in casualised and badly paid domestic, shop and service work. In Khayelitsha there is a small middle-class comprising teachers, book-keepers and nurses most of whom support large unemployed families. The majority of people in Khayelitsha are supported by these remittances, welfare grants and informal sector work such as taverns, fruit stalls and spazas. Almost everyone in Khayelitsha relies on taxis, buses and trains.
9. A few weeks ago Abahlali baseMjondolo Western Cape, supported by some elements of the ANC Youth League and other community organisations, called for a “general-strike of informal settlements” to bring production in factories and shops to a standstill. They proposed to make the City “ungovernable” and cause “chaos throughout the City”. They openly encouraged residents to burn tyres, block roads and throw stones and rubbish. This call is immature, ignorant and shows contempt for our communities. The poor and working-class people of Khayelitsha cannot advance their struggle in this way. To build their own power they need patient organisation and unity with people from Cape Town to Mitchell’s Plein, Gugulethu to Manenberg.
10. For more than two weeks now, the actions of Abahlali baseMjondolo Western Cape have punished poor and working-class people in Khayelitsha. They have encouraged the police to become a law unto themselves and have prevented services such as refuse collection and water maintenance. Ambulance and fire services - already over-stretched - could not reach affected areas, or had to deal with “barricades” and attacks from protestors hurling stones.
11. In the name of Abahlali baseMjondolo Western Cape, young unemployed people are being used to intimidate their communities but this has failed to bring anything to a “standstill”. At most it has inconvenienced and endangered workers and the unemployed who use public transport including many elderly people and motorists.
12. The irresponsible actions of Abahlali baseMjondolo Western Cape are helping the state to criminalise struggle and dissent. They are strengthening the attacks on working class organisations by Helen Zille, Dan Plato and the national government’s police, army and intelligence agencies; allowing them to use the argument of “maintaining law and order” while inequality remains unchanged. Working class people, informal traders and Khayelitsha residents need to be able to get to work and access services and hence many will sympathise with this call for “law and order”. In this way Abahlali’s false militancy divides the poor and working class and weakens organisation and real struggle.
13. COSATU Khayelitsha, The Treatment Action Campaign, the Social Justice Coalition and Equal Education have for years worked seriously in Khayelitsha and elsewhere. We have never advocated stone-throwing or promoted violence. Our members work patiently, educate themselves and build local leadership to change the system of inequality. We ask all progressive people in churches, clinics, schools, universities, homes, and local organisations (in Khayelitsha and elsewhere) to distance themselves from mindless violence and calls for chaos that harm the poor and working class and their organisations.
For comment please contact:
Mandla Majola: 0827488371
Monde Nqulwana: 0739003887
Yoliswa Dwane: 0723427747
Angy Peter: 0783714147
Masingavumeli ikhwelo laBahlali baseMjondolo lokuthi kubekho
ukungaziphathi kakuhle ekuhlaleni!
1. Imfuneko yokugaya abantu ngobuninzi babo inkulu kakhulu sizokuphelisa ukungalingani ezindaweni zethu zalapha kweli.
2. Ngonyaka ka 1994 uhlanga olumnyama oluhlala ezilokishini nasezilalini lwabhiyozela inkululeko kwingcinezelo yabamhlophe. Sasinethemba lokuba indlala, iithoyilethi zamabhakethi, imfundo yengcinezelo (Bantu Education), nokungabinamakhaya, zonke ezingxaki zokusonjulululwa ngu Rhulumente zibe phambili kwinqubo kaRhulumente. Sasithembe ukuba ezempilo ziyakuphuhla nokungalingani kwemirholo iyakuncitshiswa.
3. Siyazi ukuba inkululeko izise iinguqu ezininzi. Izigidi zabantu zifumana isibonelelo
sikaRhulumente, amanzi, izindlu neekliniki. Singamatsha ngocwangco nangoxolo sisisa amaxwebu ezikhalazo zethu e- Palamente singadutyulwa mntu. Siyakwazi ukuba yinxaleye yembumba yabasebenzi nabahlali. Singakwazi ukuya kwiinkundla zamatyala ngelikhaba ukugxothwa emihlabeni nakwindawo esihlala kuzo, kwakunye nokwenzela sifumane unyango lwentsholongwane ugawulwayo. Ezi zezinye zeempumelelo ekumele siziziphuhlise kwaye sizikhusele. Nangona uRhulumente angakhange azibeke phambili iimfuno zabantu abahlala ezilokishini, abasebenzi, nabantu abahluphekileyo.
4. Emva kweminyaka engamashumi amabini uMongameli u- Mandela namaqabane akhe bakhululeka entolongweni, neminyaka elushumi elinantandathu emva kwenkululeko, imirholo yabantu ayilingani ngakumbi kunangaphambili, uninzi lwabantu alunamisebenzi, ukuhliselwa kwesidima sabantu ngokunikwa amabhakethi ukuba bawasebenzise njengezindlu zangasese nokukuqhubekeka kwabantu abanganazi- thoyilethi ezizizo nabathi baye ngasese ematyholweni, nokungalingani kwemfundo nokuhlala phantsi kwempilo emaxongo, ezi zisaqhubeka ukuba ziingxaki esinazo kuRhulumente nobudlagusha eMzantsi Afrika. Iziphumo zezokuba oonyana neentombi zethu babhenele ebunxileni, kwiziyobisi, nakubundlobongela. Bahlukumeza amakhaya ethu, abamelwane nasekuhlaneni.
5. Noxanje Amadlagusha amnyama namhlophe eli, abo babephezulu kooRhulumente bangaphambili noohlohle sakhe basebenzisa lombutho we ANC ukuhlohla izisu zabo bathatha obubutyebi ezandleni zabantu abahluphekileyo nabazenzi. URhulumente ukhuthaza ekwakhusela abaphathi bakhe abanqenayo, abangazi ukusebenza nabanobuqhophololo. Ababaphathi baneyona inkululeko inkulu nawo lamadlagusha alapha kweli loMzantsi bekwabhatalwa eyona irhafu eyona yancinci.
6. Abantu beli banengqumbo. Lengqumbo inesizathu ikwavakala ngoba uRhulumente uyasihlukumeza, esidanisile kuba besimthembile wasiphoxa kwii- voti zethu. Uluntu oluninzi luthi “Ubomi abunokuqhubeka ngoluhlobo”. Abanye baya ezindleleni beyokutoyitoya bekhalaza okuthi ngamanye amaxesha ezitoyitoyi ziphela ngobundlobongela. Siyazi ukuba ubundlobongela nogxobhagxobho aluzange lwazisa nkululeko, imisebenzi engcono nobomi obungcono. Inkululeko ukulungana ekuhlaleni luza xa siqokolelana ngononophelo nokuthozama sibe zimbumba, sifundisana sikwazabalaza singajiki. Iza ngokubumba sakhe sibe namandla ekuhlaleni.
7. Umzabalazo wokungalingani ngokwentlalo yoluntu lufuna uzicwangciso eziqinisekileyo nenkqubo yotshintsho lufuna isikhokelo esiluqilima nesikwazi ukukhokela izigidingezigidi zabantu hayi igcuntswana, elizimisele ukugxobhagxobha inzame zabantu zokulwela impilo engcono ngokuthi igibisele amatye kwintsuku ezimbalwa bengenazinjongo eziphucukileyo bekwasetyenziswa ngabobazityumbileyo bucala ukuba bebezinkokheli bengameli’imfuno zokuhlala.
8. Uninzilwabantu eKhayelitsha alunamisebenzi kwaye nabobanimesebenzi basebenza kwiindawo ezingaphucukanga nezingabhatala imali engekhosegangathweni njengonookhitshi kunyenabobasenza ezivenkiileni. Apha eKhayelitsha sinalo igcuntswana labobaphangela ngcono nabaxhasa abo bangaphangeliyo kumakhaya abo. Uninzi loluntu eKhayelitsha luxhaswangesibonelelo sikaRhulumente kunye nosomashishini basekuhlaleni njengonozimokolo nonomarike. EKhayelitsha uninzi lwabantu lusebenzisa izithuthi zikawonkewonke ukuya emisebenzini.
9. Kwiiveki ezimbalwa ezidlulileyo umbutho obizwaAbahlalibaseMjondolo kwelileNtshonaKoloni, bencediswa ngabambalwa abazibiza njengamalungu e- ANCYL, baye bahlaba ukhwelo oluthi “uqhankqalazo ematyotyombeni” besithi bafuna “yonke into ime ngxi kwaye neemisebenzi neevenkile zingasebenzi”. Bathi bafuna isixeko “singalawuleki” kwaye bagrogrisa “ngokugxobhagxoba kusosonke
isixeko”.Bakhuthazengokuphandle abahlali ukuba batshise amavili emoto, bavale imigaqo, begibisela amatye kwaye bechitha inkukuma endleleni. Elikhwelo alincedi kwaye libonisa ukungakhatheleli abahlali. Abahlali baseKhayelitsha abanakulwela impilo engcono ngoluhlobo.
10. Kungapha kweeveki ezimbini ngoku, izenzo zeqela laBahlalibaseMjondolo kwelileNtshonaKoloni bangcungcuthekisa abantu abahluphekayo eKhayelitsha, ezizenzo zenze abakwantsasana babengqwabalala ebantwini kwaye bavalela ukuqhubekeka kweenkonzo zikaRhulumente ekuhlaleni.
11. Egameni laBahlalibaseMjondolo eNtshonaKoloni, ulutsha olunganamisebenzi lusetyenziswa ukugrogrisa nokungcungcuthekisa abantu bokuhlala. Kodwa konke oku khangekuphumelisento ngoba izinto ekuhlaleni zangezimengxi! Eyona nto iyenzileyo kuphazamisa kwaye, bebeka ubomi babasebenzi nabantu abasebenzisa izithuthi zika wonkewonke esichengeni. Lonto ichaphazele neengwevu nabaqhubizithuthi.
12. Ukungakhathali nobundlobongela baBahlali BaseMjondolo baseMpuma Koloni anceda uRhulumente ukuba awutshutshise njengesihange umzalabalazo wethu nabathi bangavumelani naye. Baqinisa uhlaselo lwemibutho yabahluphekileyo nabasebenzi ngabantu abanjengo Helen Zille, Dan Plato, amapolisa, amajoni noongqondongqondo bakaRhulumente, bebavumela ukuba basebenzise iintetho ezithi “baqinisikisa ukuba kukho ucwangco nomthetho” noxa nje ukungalingani kungakatshintshwa. Abahlali abaninzi, abathengisi, nabasenzi baseKhayelitsha bafuneka bephangele befumene neenkonzo zikaRhulumente bakuye bavumelane nesimemezo “soncwangco nomthetho”. Ngoluhlobo ubugagu obungewuwo baBahlali BaseMjondolo bohlula abantu bethu betyhafisa imbumba yabantu nomzabalazo.
13. Imibutho U COSATU Khayelitsha, Treatment Action Campaign, Social Justice Coalition no Equal Education basenze iminyaka ngokuzimisela e-Khayelitsha nakwezinye iindawo. Asizange zakhupha isimemo sokukhuthaza ubundlobongela nokuxulutywa kwamatye. Sisebenza sinesineke, gokuzifundisa ngomzabalazo, nokwakhwa uqilima lwenkokheli zasekuhlaleni sizokutshintsha ukungalingani kweli. Simema sibongonza bonke abantu abanengqubela abazezinkonzweni, ezikliniki, ezikolweni, ezidyunivesiti, emakhaya, kwimibutho yokuhlala ukuba bachasele kubundlobongongela nesimemezo zokumosha esonakalisa abahluphekileyo nendawo zabo kunye nemibutho yabo.
SI- Sayiniwe ngu: COSATU Khayelitsha, TAC, SJC and EE
Ukufumana iinkcukacha ezithe vetshe qhagamshelana no:
Mandla Majola: 0827488371
Monde Nqulwana: 0739003887
Yoliswa Dwane: 0723427747
Angy Peter: 0783714147


text:
Ngaba AmaKristu Amele Anqulele Kwiindawo Ezingcwele?
NYAKA ngamnye, bangaphezu kwezigidi ezithandathu abantu abathatha uhambo oluya kwihlathi elisemagqagaleni elikwiShima Peninsula, eJapan. Sukube besiya kwiNdawo Engcwele Enkulu Yase-Ise, ebekunqulelwa kuyo kangangamawaka amabini eminyaka uthixokazi welanga wamaShinto, uAmaterasu Omikami. Abanquli baqala bazicoce ngokuhlamba izandla nemilomo yabo. Emva koko, bema phambi kweholo yokunqulela yendawo engcwele, benze isithethe sokugoba, baqhwabe izandla, baze bathandaze kulo thixokazi. * AmaShinto avumelekile ukuba aye nakwezinye iicawa, kwaye amanye amaBhuda, nabo bazibiza amaKristu nabezinye iinkonzo ababoni nto ityhulu ngokwenza izithethe zamaShinto kule ndawo ingcwele.
Iinkonzo ezininzi eziphambili zeli hlabathi zineendawo ezingcwele zazo, * kwaye izigidi ngezigidi zabantu ziyazityelela. Kumazwe abizwa ngokuba ngawamaKristu kukho iicawa neendawo ezingcwele ezininzi ezakhelwe uYesu, uMariya kunye neengcwele. Ezinye zakhiwa kwiindawo apho kuthiwa kwakwenzeke iziganeko ekuthethwa ngazo eBhayibhileni okanye apho kuye kwenzeka “imimangaliso” yakutshanje okanye ke kwiindawo ekugcinwe kuzo izinto zakudala zonqulo. Abantu abaninzi baya kwiindawo ezingcwele kuba bekholelwa ukuba imithandazo yabo iya kuvakala bhetele xa bethandazela apho. Kwabanye, ukufika nje kwindawo engcwele emva kohambo olude kuyindlela ababonisa ngayo ukuba bazinikele kunqulo lwabo.
Ngaba ayanda amathuba okuba imithandazo nezibongozo zivakale zize ziphendulwe xa zisenziwa kwindawo engcwele? Ngaba uThixo uya kuvuya xa ebona ukuzinikela kwabantu abathatha uhambo besiya kunqulela kwiindawo ezingcwele? Ngamany’ amazwi, ngaba amaKristu afanele anqulele kwiindawo ezingcwele? Iimpendulo zale mibuzo aziyi kusichazela indlela esifanele sikujonge ngayo ukunqulela kwiindawo ezingcwele kuphela, kodwa ziya kusinceda siqonde nokuba yiyiphi indlela yokunqula ayithandayo uThixo.
NQULA “NGOMOYA NANGENYANISO”
Xa uYesu wayencokola nebhinqa elingumSamariya waveza indlela uThixo akujonga ngayo ukunqulela kwiindawo ezingcwele. UYesu wayedlula eSamariya, ibe waphumla kwiqula elikufutshane nesixeko saseSikare. Wancokola nebhinqa elalize kukha amanzi equleni. Njengoko babencokola, eli bhinqa lachaza ukuba amaYuda ayenqula ngendlela eyahluke kakhulu kweyamaSamariya. Lathi: “Ookhokho bethu babenqula kule ntaba; kodwa nina nithi iseYerusalem indawo apho abantu bafanele banqule khona.”—Yohane 4:5-9, 20.
Le ntaba lalithetha ngayo eli bhinqa yayiyiNtaba YeGerizim, ekumgama oziikhilomitha ezimalunga neziyi-50 kumntla weYerusalem. AmaSamariya ayakhe itempile kule ntaba, ebhiyozela kuyo imisitho enjengePasika. Kodwa ke, kunokuba uYesu ahlale kumahluko okhoyo phakathi kwakhe neli bhinqa, wathi kulo: “Ndikholelwe, mfazindini, liyeza ilixa ekuya kuthi ngalo ningamnquli uBawo kule ntaba okanye eYerusalem.” (Yohane 4:21) Yayisothusa nyhani le nto, ingakumbi xa ithethwa ngumYuda! Yintoni eyayinokubangela ukuba kuyekwe ukunqula uThixo kwitempile yaseYerusalem?
UYesu wongeza wathi: “Liyeza ilixa, nangoku selikho, xa abanquli bokwenyaniso baya kumnqula uBawo ngomoya nenyaniso, kuba, eneneni, uBawo ufuna abanjalo ukumnqula.” (Yohane 4:23) Kangangamakhulu eminyaka, amaYuda ayejonga itempile yawo entle kunene njengeyona ndawo yawo yokunqulela. Ayesiya kuyo kathathu ngonyaka ukuze abingelele kuThixo wawo, uYehova. (Eksodus 23:14-17) Kodwa uYesu wathi yayiza kutshintsha yonke loo nto baze “abanquli bokwenyaniso” banqule “ngomoya nenyaniso.”
Itempile yamaYuda yayisisakhiwo sokoqobo esasikwindawo yokoqobo. Kodwa umoya nenyaniso ayizozinto zibambekayo, kwaye akunakuzigcina kwindawo ethile kuphela. Lilonke, uYesu wayechaza ukuba unqulo lwamaKristu enene lwalungayi kuphelela okanye luxhomekeke kwisakhiwo okanye kwindawo ethile, enoba yiNtaba YeGerizim, itempile eseYerusalem, okanye nayiphi na enye indawo engcwele.
Xa wayencokola nebhinqa lomSamariya, uYesu waveza nento yokuba ‘kwakusiza ilixa’ lokuba kwenzeke olu tshintsho kunqulo lukaThixo. Laliza kufika nini? Elo lixa lafika xa uYesu wafa njengedini waza waphelisa indlela yokunqula yamaYuda eyayisekelwe kuMthetho kaMoses. (Roma 10:4) Kodwa ke, uYesu wathi: ‘Nangoku selikho elo lixa.’ Kwakutheni? Kaloku yena njengoMesiya wayesele eqokelela abafundi ababeza kuthobela umyalelo awawukhupha emva koko, esithi: “UThixo unguMoya, nabo bamnqulayo bamele banqule ngomoya nenyaniso.” (Yohane 4:24) Kuthetha ntoni ke ukunqula ngomoya nenyaniso?
Xa uYesu wayethetha ngokunqula ngomoya, wayengathi makunqulwe ngendlela enehlombe nedlamke ngokubaxiweyo. Kunoko, wayethetha ngokukhokelwa ngumoya oyingcwele kaThixo, phakathi kwezinye izinto okhokela indlela esiziqonda ngayo iZibhalo. (1 Korinte 2:9-12) Kwaye inyaniso athetha ngayo uYesu lulwazi oluchanileyo lweemfundiso zeBhayibhile. Ngoko, kunokuba sinqulele kwindawo ethile ekhethekileyo, uThixo uya kulwamkela unqulo lwethu ukuba luhambisana noko kufundiswa yiBhayibhile kwaye lukhokelwa ngumoya oyingcwele.
INDLELA AMAKRISTU AZIJONGA NGAYO IINDAWO EZINGCWELE
AmaKristu amele akujonge njani ke ukuthatha uhambo oluya kwiindawo ezingcwele nokunqulela kuzo? Xa sicinga ngomyalelo kaYesu othi abanquli benene banqula uThixo ngomoya nangenyaniso, kucacile ukuba unqulo olwenziwa kwiindawo ezingcwele aluyonto ikhethekileyo kuBawo wethu osezulwini. Ukongezelela koko, iBhayibhile iyasichazela indlela uThixo akujonga ngayo ukuhlonelwa kwezithixo xa kunqulwa. Ithi: “Sabani kulo unqulo-zithixo,” iphinde ithi “zilindeni kuzo izithixo.” (1 Korinte 10:14; 1 Yohane 5:21) Ngoko, umKristu wenene akayi kunqulela kuyo nayiphi na indawo ejongwa njengengcwele okanye ekhuthaza ukunqulwa kwezithixo. Lilonke ke, ngenxa yendlela nje eziyiyo ezi ndawo zingcwele, amaKristu enene ayakuphepha ukunqulela kuzo.
Kodwa ke, le nto ayithethi kuthi iLizwi likaThixo alivumi ukuba ube nendawo okhetha ukuthandaza, ukufunda okanye ukucinga kuyo ngezinto ozifundileyo. Indawo yokuhlanganisana elungiswe kakuhle nenesidima iyafaneleka ukuba kufundelwe yaye kuxutyushwe izinto eziseBhayibhileni. Kanti ke akukho nto iphosakeleyo nangokwenza izikhumbuzo, ezinjengamatye abekwa kumangcwaba abantu abaswelekileyo. Asenokuba yindlela nje yokubonisa ukuba siyamkhumbula okanye siyamthanda loo mntu uswelekileyo. Kodwa ke, ukujonga loo ndawo njengendawo engcwele okanye ukunqula imifanekiso okanye izinto ezikuyo kuyangqubana namazwi kaYesu.
Ngoko, akuyomfuneko ukuya kwindawo engcwele kuba sinethemba lokuba uThixo uya kusiva bhetele xa sithandazela kuyo. Kananjalo uThixo akayi kukuthanda okanye akunike iintsikelelo ezikhethekileyo kuba uye wathatha uhambo oluya kwindawo engcwele. IBhayibhile isixelela ukuba uYehova uThixo, “iNkosi yezulu nomhlaba, akahlali zitempileni zenziwe ngazandla.” Kodwa le nto ayimenzi abe kude nathi. Sinokuthandaza kuye aze asive noba siphi na ekubeni “engekude kuye ngamnye wethu.”—IZenzo 17:24-27.
^ isiqe. 2 Ezinye iindawo ezingcwele zamaShinto zisenokuba zenza izithethe ezahlukileyo kwezi.
^ isiqe. 3 Jonga ibhokisi ethi “ Yintoni Indawo Engcwele?”
Funda Okungakumbi
Ngaba Sifanele Sinqule Imifanekiso?
Ngaba uThixo iyamchaphazela into yokuba sisebenzisa imifanekiso okanye izithixo xa simnqula?


text:
UDLIWANO-NDLEBE | UWENLONG HE
Igcisa Lefiziksi Lichaza Ukholo Lwalo
UWENLONG HE wafundela ifiziksi eSuzhou, kwiPhondo leJiangsu, eTshayina. Unegalelo ekubhalweni kwephephandaba elithetha ngeteknoloji yaye amaninzi aloo maphephandaba aye apapashwa kwiincwadi zesayensi. Ngoku uWenlong He usebenza kwiYunivesithi iStrathclyde yaseSkotlani. Ekukhuleni kwakhe wayekholelwa ukuba izinto zazivelela, kodwa kamva wagqiba ekubeni ubomi badalwa. UVukani! uye wambuza ngokholo lwakhe.
Khawusichazele ngemvelaphi yakho.
Ndazalwa ndakhulela eTshayina ngo-1963 kummandla okumazantsi oMlambo iYangtze kwiPhondo leJiangsu. Lidume ngemveliso yalo yokutya, ngoko lidla ngokubizwa ngokuba lilizwe lerayisi nentlanzi. Ndisengumntwana ndandidla ngokuzibuza: ‘Kutheni indalo ivelisa ukutya okuninzi kangaka okuneencasa ezahlukahlukeneyo? Ngaba oku kuye kwazenzekela? Yintoni evele kuqala—yinkukhu okanye liqanda?’ Ithe ndii eTshayina inkolelo yokuba uThixo akakho, ngoko esikolweni besifundiswa ukuba izinto zazivelela.
Khawusithele gqaba-gqaba ngentsapho yakowenu.
Abazali bam babekholelwa ukuba uThixo akakho. Umama wayesebenza efama, utata yena wayenekontraka yokwakha. Singabafana abahlanu ekhaya, yaye mna ndiyinkulu. Okubuhlungu kukuba, abantakwethu ababini basweleka besebancinane. Ndandibuhlungu kakhulu, ndaza ndazibuza ukuba: ‘Kutheni abantu besifa? Ngaba ndingaphinda ndibabone abantakwethu kwakhona?’
Yintoni ekwenze wafundela isayensi?
Ndikhethe ukufundela ifiziksi ngenxa yokuba ndandimangaliswa yindalo, yaye ndandicinga ukuba ifiziksi yayinokuyiphendula imibuzo endandinayo ekukhuleni kwam.
Leliphi icandelo lezophando okulo?
Ndiphanda ngendlela yokwenza izinto ezinamandla ombane zisebenze ngesantya esikhulu ngakumbi esibulingana nesokuhamba kokukhanya. Oku kundinceda ndifunde indlela asebenza ngayo amandla eatom. Ndikwaphanda nangendlela yokusebenzisa amandla ombane kumgama omfutshane nakomde. Nangona uphando lwam lusetyenziswa kwezorhwebo, lukwalilinge lokuzama ukuqonda ukuba indalo yabakho njani.
Yintoni ekwenze waba nomdla eBhayibhileni?
Ngo-1998 kwafika amaNgqina kaYehova amabini ekhayeni lam. Ayiphendula ngokusuka eBhayibhileni imibuzo yam. Umfazi wam, uHuabi, naye ophanda ngesayensi, wahlala wamamela. Zange sayibona iBhayibhile ngaphambili, kodwa sawathanda amacebiso ayo asengqiqweni. Sabona indlela esi sibini esancedakala ngayo ngokusebenzisa kwaso imigaqo yeBhayibhile. Esi sibini sasonwabile yaye siphila ubomi obulula. Ukufunda kwam ngoThixo eBhayibhileni kwandenza ndazibuza kwakhona ukuba akungebi ke nguye owadala indalo? Njengengcali yefiziksi, kungumsebenzi wam ukufuna ukuqonda ngendalo. Ngoko ndagqiba ekubeni ndikucingisise nzulu oku.
Njengengcali yefiziksi, kungumsebenzi wam ukufuna ukuqonda ngendalo. Ngoko ndagqiba ekubeni ndikucingisise nzulu oku
Yintoni owawucingisisa ngayo?
Okokuqala, ndandisazi ukuba izinto eziliqela ezahlukahlukeneyo ezibekwe ndawonye azinakusuka nje zilungelelane kungekho mntu okanye nto izilungelelanisayo. Lowo ngomnye wemithetho yesayensi. Ngoko ekubeni isibhakabhaka nezinto ezidaliweyo ezilapha emhlabeni zilungelelene ngendlela emangalisayo, ndiye ndagqiba ngelithi umele ukuba ukho uMdali ozilungelelanisileyo. Okwesibini ndiye ndaqaphela ukuba isibhakabhaka kunye nomhlaba zenziwe ngendlela yokuba zixhase izinto eziphilayo.
Bubuphi ubungqina obubonileyo bokuba izinto zadalwa?
Ndiphawule ukuba yonke into ephilayo emhlabeni ixhomekeke elangeni. Imitha yelanga iza emhlabeni iziindidi ezahlukahlukeneyo. Enye yale mitha isinika ukukhanya, enye iyimpilo kwizinto eziphilayo, kanti enye inobungozi. Iyamangalisa into yokuphawula ukuba, umoya ojikeleze umhlaba uyayihluza le mitha yelanga, uyithintele leyo enobungozi, uze uvumele leyo eluncedo kuphela ukuba igqithe ifikelele emhlabeni.
Kutheni ikuchukumisile nje loo nto?
Ndachukunyiswa yingxelo yeBhayibhile ethetha ngendalo nangokukhanya. Ithi: “UThixo wathi: ‘Makubekho ukukhanya.’ Kwabakho ke ukukhanya.” * Sisiqingatha nje kuphela semitha enkulu yelanga esivelisa ukukhanya, kodwa ukukhanya kubalulekile kwizinto eziphilayo. Izityalo zifuna ukukhanya ukuze zisivelisele ukutya, yaye nathi sifuna ukukhanya ukuze sikwazi ukubona. Ukuvumela komoya ojikeleze umhlaba ukuba ukukhanya kugqobhoze kuze kufikelele emhlabeni akunakuba yinto yamabona-ndenzile. Enye into emangalisayo kukuba yinxalenye encinane kakhulu yokukhanya kwelanga efikelelayo emhlabeni.
Kutheni kubalulekile nje oko?
Kaloku ukukhanya kwelanga kubalulekile. Inxalenye encinane yako ivelisa uvitamin D oluncedo kulusu lwethu, ekomelezeni amathambo nosikhuselayo kumhlaza nezinye izifo. Kodwa ukukhanya okugqithiseleyo kubangela umhlaza wolusu nokonakala kwamehlo. Umoya ojikeleze umhlaba uvumela inxalenye elingeneyo kuphela yokukhanya ukuba igqobhoze ifikelele emhlabeni. Oko kububungqina kum bokuba ukho umntu owudalileyo umhlaba ngenjongo yokuba kubekho izinto eziphilayo kuwo.
Ngokuthe ngcembe mna noHuabi saye siqiniseka ukuba ukho uMdali yaye uye waphefumlela iBhayibhile. Ngo-2005 saba ngamaNgqina kaYehova, yaye ngoku sinenxaxheba ekufundiseni abanye iBhayibhile.


text:
ULUTSHA LUYABUZA
Yintoni Endimele Ndiyazi Ngokubhalelana Ngefowuni?
:-) Ukubhalela abanye ngefowuni kuyindlela elula yokwazi ukuba baphila njani abahlobo bakho.
:-( Ukuba akulumkanga, kunokonakalisa ubuhlobo onabo nabantu—kunye nendlela abanye abakujonga ngayo.
Eli nqaku liza kukufundisa ngento omele uyazi
Kwakweli nqaku:
Ubhalela bani
Ulutsha oluninzi luthi ukubhalelana ngefowuni kubalulekile. Ukubhalelana ngefowuni kukunceda ukwazi ukuhlala uncokola nabo bonke abantu abasefowunini yakho—ukuba abazali bayavuma.
“Utata akayithandi into yokuba mna nodade wethu sincokole nabafana. Ukuba sifuna ukuncokola nabo, kufuneka sisebenzise ifowuni yasendlini esegumbini lokutyela, kube kumamele wonk’ umntu.”—ULenore.
Oko umele ukwazi: Ukuba unika nabani na inombolo yakho yefowuni, usenokungena engxakini.
“Ukuba akubajongi kakuhle abantu obanika inombolo yakho yefowuni, ungafumana iiSMS kunye nemifanekiso ongayifuniyo.”—UScott.
“Ukuba usoloko ubhalela umntu wesini esahlukileyo, ude uzibone sele umthanda.”—USteven.
IBhayibhile ithi: “
Onobuqili ubona intlekele azifihle, kodwa abangenamava bayadlula baze bafumane isohlwayo.” (IMizekeliso 22:3) Ungazisindisa ngokulumkela nantoni na enokukufaka engxakini.
Ibali lokwenyani: “
Sasingabahlobo nomnye umfana, sibhalelana qho ngefowuni. Ndandicinga ukuba singabahlobo nje, zange ndacinga ukuba kungakho ingxaki de wandichazela ukuba uyandithanda. Ngoku ndiyazisola ngokuchitha i ixesha elininzi kunye naye sincokolisana ngefowuni.”—UMelinda.
Cinga ngoku: Ucinga ukuba ubuhlobo bukaMelinda kunye nalo mfana baba njani emva kokuba emchazele indlela avakalelwa ngayo?
Phinda ulibhale eli bali! Yintoni eyayinokwenziwa nguMelinda ukuze bahlale bengabahlobo?
Ubhala ntoni
Kulula kakhulu ukuthumela iisms—kuyavuyisa nokuzifumana—uyalibala nokuba abantu banokuyitolika ngeny’ indlela loo nto uyibhalileyo.
Oko umele ukwazi: Amazwi abhalwe efowunini anokutolikwa ngendlela engeyiyo.
“Xa usebenzisa i-sms awukwazi ukuziva iimvakalelo okanye ilizwi—imifanekiso ebonisa indlela ubani avakalelwa ngayo xa ebhala imiyalezo ngefowuni iyabhida nayo.”—UBriana.
“Ndazi amantombazana aye aduma kakubi njengabantu abadlala ngothando ngenxa nje yeesms abazithumela.”—ULaura.
IBhayibhile ithi: “
Amalungisa aqale acinge ngaphambi kokuba aphendule.” (IMizekeliso 15:28, iGood News Translation) Isifundo? Yifunde isms yakho ngaphambi kokuba ucofe u“Send”!
Ixesha obhala ngalo
Unokuzenzela imithetho onokuyilandela ngexesha olikhethayo lokubhalela umntu ngefowuni.
Oko umele ukwazi: Ukuba akulijongi ixesha obhalela abanye ngalo, uya kujongwa njengomntu okrwada uze ungafunwa ngabantu.
“Kulula ukuyilibala imbeko xa ubhalela umntu ngefowuni. Ngamanye amaxesha ndithi ndisetafileni ndincokola nomntu ndibe ndicofana nefowuni.”—UAllison.
“Kuyingozi ukubhalelana ngefowuni uqhuba. Ukuba ususa amehlo akho endleleni usenokungena engozini.”—UAnne.
IBhayibhile ithi: “
Yonke into inexesha layo elimisiweyo, . . . kukho ixesha lokuthi cwaka nexesha lokuthetha.” (INtshumayeli 3:1, 7) Lo mgaqo usebenza ngendlela efanayo ngeesms esizithumelayo kunye noko sikuthethayo!
Amacebiso endlela yokubhalela abanye ngefowuni
Ubhalela bani
;-) Thobela abazali bakho.—Kolose 3:20.
;-) Bakhethe kakuhle abantu obanika inombolo yakho yefowuni. Xa ukwazi ukwala uze ngembeko ungavumi ukunika omnye inkcazelo yobuqu—equka inombolo yakho yeselfowuni—uye ube neempawu eziza kukunceda xa ungumntu omdala.
;-) Sukuduma ngokuthumela iisms zokudlala ngothando. Ukuba oko kubangela iimvakalelo zothando, ingayingxaki yodwa leyo.
“Abazali bam bayayazi ukuba ndiyisebenzisa kakuhle iselfowuni yam, ngoko bandithemba ngokwaneleyo ukuba ndikhethe abantu abaza kuba sefowunini yam.”—UBriana.
Ubhala ngantoni
;-) Ngaphambi kokuba uqalise ukubhala, zibuze ‘ngaba ukusebenzisa isms yeyona ndlela yokugqithisa lo myalezo?’ Kunokuba ngcono ukuba ufowune okanye ulinde de nidibane.
;-) Sukubhala nantoni na ongenakuyithetha ngomlomo. “
Ukuba akumelanga uyithethe ngomlomo, sukuyibhala nokuyibhala,” utsho uSarah ona-23.
“Ukuba kukho umntu okuthumelela imifanekiso engcolileyo, xelela abazali bakho. Loo nto iza kukukhusela kwaye iya kubangela ukuba bakuthembe.”—USirvan.
Ixesha obhala ngalo
;-) Gqiba ukuba lliliphi ixesha oza kuyeka ngalo ukusebenzisa ifowuni. UOlivia uthi: “
Andiyiphathi ifowuni xa sisitya, andiyisebenzisi naxa ndifunda iincwadi zesikolo.
Ndiye ndiyicime naxa ndisezintlanganisweni zamaKristu ukuze ingandiphazamisi.”
;-) Bacingele abanye. (Filipi 2:4) Sukubhala ngefowuni xa uncokola nomnye umntu.
“Ndinemithetho endizibekele yona, efana nokungaze ndibhale miyalezo ngefowuni xa ndikunye nabahlobo, ngaphandle kokuba kunyanzelekile. Kwaye inombolo yam yefowuni andiyiniki abantu endingabaziyo.”—UJanelly.
Imeko 1
Ubuthandana nomntu kwezi nyanga zintandathu zidluleyo, kodwa ngoku uye wabona ukuba akakufaneli. Yiyiphi isms ebiya kuba ngcono ukuba uyithumele kwezi zimbini?
“Kuphelile ngathi.”
“Ndicela sithethe. Singadibana nini?”
Impendulo echanileyo: B. Ngaphandle kokuba iimeko azivumi, kuhle ukuthetha ngezinto ezifana nokwahlukana.—Luka 6:31.
Imeko 2
Ufumana imms enefoto engcolileyo esuka komnye wabantwana ofunda nabo esikolweni. Uza kwenza ntoni?
Uyikhupha ngoko nangoko efowunini yakho.
Uyithumela kubo bonke abahlobo bakho.
Impendulo echanileyo: A. “i-Sexting” ithoba isidima somntu wonke obandakanyekileyo. Sukuvuma ukuba ngomnye wabayenzayo!—Efese 5:3, 4.
Imeko 3
Kungena isms usetafileni yokutyela ukunye nentsapho yakho. Uza kwenza ntoni?
Uza kuyijonga ucinga ukuba intsapho yakho iza kukuxolela.
Uza kulinda de nigqibe ukutya uze uyijonge.
Impendulo echanileyo: B. Isms ingalinda. Yintsapho yakho ebalulekileyo.—Filipi 1:10.
Funda Okungakumbi
Imibuzo Yabantu Abaselula, Umqulu 1
Utywala neziyobisi, ukuziphatha kakubi ngokwesini, ukuthandana nokuthembisana ngaphambi komtshato zezinye zezinto ethetha ngazo le ncwadi.


text:
Chapter 1
1 Ngawo la ke amagama oonyana bakaSirayeli, ababefike eYiputa noYakobi; beza elowo nendlu yakhe:
2 uRubhen, uSimon, uLevi noYuda;
3 uIsakare, uZebhulon noBhenjamin;
4 uDan noNafetali, uGadi noAshere.
5 Iyonke imiphefumlo eyaphumayo esinqeni sikaYakobi yayiyimiphefumlo emashumi asixhenxe; uYosefu yena ubeseleseYiputa.
6 Wafa ke uYosefu nabazalwana bakhe bonke, neso sizukulwana sonke.
7 Oonyana bakaSirayeli baqhama, banyakazela, banda, baba namandla kakhulu kunene; lazala ilizwe ngabo.
8 Kwavela ukumkani omtsha phezu kweYiputa, owayengamazi uYosefu.
9 Wathi ebantwini bakhe, Yabonani, abantu oonyana bakaSirayeli baninzi, banamandla kunathi.
10 Yizani sibalumkise, hleze bande; bathi, xenikweni kuthe kwehla imfazwe, bathelele nabo kwiintshaba zethu, balwe nathi, banyuke baphume ezweni.
11 Bamisa ke phezu kwabo abathetheli bokubafaka uviko, ukuze babacinezele ngemithwalo yabo. Bamakhela ke uFaro imizi enoovimba, iPitom neRameses.
12 Okukhona babacinezelayo, kokukhona bandayo, kokukhona baphangalalayo; bakruquka ngabo oonyana bakaSirayeli.
13 AmaYiputa ke abakhonzisa oonyana bakaSirayeli ngokutyumzayo;
14 abenza bakrakra ubomi babo ngomsebenzi olukhuni, ngodaka nangezitena, nangeentlobo zonke zomsebenzi wasendle; yonke imisebenzi abasetyenziswa yona yayiyetyumzayo.
15 Ke kaloku ukumkani waseYiputa wathetha kubazalisikazi abangamaHebherekazi, igama lomnye linguShifra, igama lomnye linguPuwa;
16 wathi, Ekuzaliseni kwenu amaHebherekazi, khangelani xa azalayo: ukuba ithe yayinkwenkwe, noyibulala; ukuba ithe yayintombi, yodla ubomi.
17 Abazalisikazi boyika uThixo, abenza ngoko wathetha ngako kubo ukumkani waseYiputa, bawasindisa amakhwenkwe.
18 Wababiza ukumkani waseYiputa abazalisikazi, wathi kubo, Kungani na ukuba nenze le nto yokuwasindisa amakhwenkwe?
19 Bathi abazalisikazi kuFaro, AmaHebherekazi akanjengabafazi bamaYiputa, kuba omelele; azala engekangeni kuwo umzalisikazi.
20 Ngoko uThixo wabenzela okulungileyo abazalisikazi. Banda abantu, banamandla kakhulu.
21 Kwathi, kuba abazalisikazi babemoyika uThixo, wazisikelela izindlu zabo.
22 UFaro wabawisela umthetho abantu bakhe bonke, wathi, Bonke oonyana abathe bazalwa, baphoseni emlanjeni; ke zonke iintombi zisindiseni.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
11 Izikali eziqhathayo ziyinto ecekisekayo kuYehova,+ kodwa ilitye lokulinganisa elipheleleyo uyakholiswa lilo.
2 Kufikile na ukukhukhumala? Ngoko ihlazo liyeza;+ kodwa bunabathozamileyo ubulumko.+
3 Ingqibelelo yabathe tye iyabakhokela,+ kodwa ubugqwetha babo benza ngobuqhophololo buya kubaphanga.+
4 Izinto ezixabisekileyo aziyi kuba yingenelo ngemini yokuvutha komsindo,+ kodwa ubulungisa buya kuhlangula ekufeni.+
5 Ubulungisa bongenakusoleka buya kuyenza ithi tye indlela yakhe,+ kodwa ongendawo uya kuwa ngobungendawo bakhe.+
6 Ubulungisa babathe tye buya kubahlangula,+ kodwa ngomnqweno wabo abo benza ngobuqhophololo baya kubanjiswa.+
7 Xa umntu ongendawo esifa, liyatshabalala ithemba lakhe;+ kwanolindelo olusekelwe emandleni lutshabalele.+
8 Ilungisa liyahlangulwa ekubandezelekeni,+ kuze kufike ongendawo esikhundleni salo.+
9 Ngomlomo wakhe umwexuki uyalonakalisa+ idlelane lakhe, kodwa ngokwazi amalungisa ayahlangulwa.+
10 Ngenxa yokulunga kwamalungisa idolophu iyachulumanca,+ kodwa xa abangendawo betshabalala kubakho intswahla yovuyo.+
11 Ngenxa yentsikelelo yabangamalungisa idolophu iyaphakanyiswa,+ kodwa ngenxa yomlomo wabangendawo iyachithwa.+
12 Oswele intliziyo uyalidelela idlelane lakhe,+ kodwa umntu onokuqonda okuphangaleleyo uthi cwaka.+
13 Ohambahamba njengomnyelisi+ utyhila igqugula,+ kodwa omoya uthembekileyo uyawugubungela umbandela.+
14 Xa kungekho lwalathiso lobuchule, bayawa abantu;+ kodwa kukho usindiso ebuninzini babacebisi.+
15 Ubani uya kuhlelwa bububi ngenxa yokuba emela owasemzini,+ kodwa okuthiyayo ukuxhawulana akakhathazeki.
16 Ibhinqa elinomtsalane libamba uzuko;+ kodwa oozwilakhe babamba ubutyebi.
17 Umntu onobubele bothando uqhubana ngokunomvuzo nomphefumlo wakhe,+ kodwa umntu okhohlakeleyo uyizisela ishwangusha inyama yakhe.+
18 Ongendawo wenza umvuzo wobuxoki,+ kodwa ohlwayela ubulungisa, unomvuzo oyinyaniso.+
19 Obumela ngokuqinileyo ubulungisa usingise ebomini,+ kodwa lowo usukela okubi usingise ekufeni kwakhe.+
20 Abo bantliziyo zigwenxa bayinto ecekisekayo kuYehova,+ kodwa abo bangenakusoleka endleleni yabo uyakholiswa ngabo.+
21 Nangona isandla sibambana nesandla, akayi kungohlwaywa onobubi;+ kodwa inzala yamalungisa ngokuqinisekileyo iya kusinda.+
22 Njengekhonkco legolide empumlweni yehagu, linjalo ibhinqa elihle kodwa lingenangqiqo.+
23 Umnqweno wamalungisa ngokuqinisekileyo ulungile;+ ithemba labangendawo kukuvutha komsindo.+
24 Kukho ochithachithayo kodwa abe esanda;+ ukwakho ozinqandayo kokulungileyo, kodwa umphumo kukuswela kuphela.+
25 Umphefumlo onesisa uya kutyetyiswa,+ yaye oseza abanye ngesisa naye uya kusezwa ngesisa.+
26 Owala nokudla okuziinkozo—uluntu luya kumshwabulela, kodwa kukho intsikelelo entlokweni yalowo uthengisayo.+
27 Ofuna okulungileyo uya kuqhubeka efuna inkoliseko;+ kodwa lowo ufuna ububi, buya kumfikela.+
28 Okholosa ngobutyebi bakhe—uya kuwa;+ kodwa kanye njengamahlamvu amalungisa aya kuchuma.+
29 Ke ozisa ishwangusha endlwini yakhe,+ uya kudla ilifa elingumoya;+ yaye umntu osisidenge uya kuba ngumkhonzi wonentliziyo elumkileyo.
30 Isiqhamo selungisa ngumthi wobomi,+ nozuza imiphefumlo sisilumko.+
31 Khangela! Ilungisa—emhlabeni liya kuvuzwa.+ Kukangakanani na ke kongendawo nomoni!+
Yithumele
Yithumele
IMizekeliso 11
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=20&Chapter=11&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D20%26Chapter%3D11%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ukumangalisa Kweenyembezi Zakho
SIKHALA zisuka nje sakuba sizelwe. Enye ingcali icacisa ukuba xa sasiziintsana ezingakwazi kuthetha, ukulila kwakuyindlela yokuchaza ukuba kukho into esiyifunayo. Yintoni ke ngoko ebangela ukuba sintywizise iinyembezi njengoko sikhula, ngoxa sikwazi ukuthetha sichaze oko sikufunayo?
Zininzi izinto ezisenza silile. Sisenokulila ngenxa yentlungu nokuxakaniseka. Sisenokulila neenyembezi zovuyo, xa sinemincili okanye siphumelele. Ukanti iinyembezi ziyosulela. UMaría uthi: “Xa ndibona omnye umntu elila—nokuba uliliswa yintoni na—zisuke zithi waxa iinyembezi kum.” Mhlawumbi nawe wakha waliliswa yinto oyibone kwifilimu okanye oyive ebalini.
Enoba siyintoni isizathu, iinyembezi zithetha lukhulu. Incwadi ethi Adult Crying ithi: “Zimbalwa ezinye iindlela zokutsho okuninzi ngethutyana nje elingephi.” Iinyembezi zishukumisela esenzweni. Ngokomzekelo, abaninzi kuthi bakufumanisa kunzima ukungamhoyi umntu olilayo, kuba iinyembezi zakhe zibonisa ukuba uva iintlungu. Ngenxa yoko, sisenokuzama ukumthuthuzela okanye simncede.
Ezinye iingcali zikholelwa ukuba ukulila kwenza sikwazi ukukhupha intlungu engaphakathi, yaye ukuzibamba iinyembezi kusenokusigulisa. Ukanti abanye bemi ngelithi abukho ubungqina obungenakuphikiswa obubonisa ukuba ukulila kuluncedo. Noko ke, abaphandi baqikelela ukuba i-85 pesenti yamabhinqa kunye ne-73 pesenti yamadoda iye izive bhetele emva kokulila. UNoemí uthi: “Maxa wambi kuye kufuneke ndilile. Emva koko kuthi xibilili, ndize ndibone izinto ngendlela eyiyo.”
Abaphandi baqikelela ukuba i-85 pesenti yamabhinqa kunye ne-73 pesenti yamadoda iye izive bhetele emva kokulila
Kodwa ke asikokulila kuphela okusenza sizive bhetele. Indlela abanye abasabela ngayo ekulileni kwethu idlala indima ebalulekileyo. Ngokomzekelo, xa abanye besithuthuzela okanye besinceda, kutsho kuthi qabu. Kodwa ukuba ababethelwa nangu-do, sisenokuziva siphoxekile okanye sidanile.
Kucacile ukuba ininzi into esingayaziyo ngokulila. Kodwa ke into esiyaziyo kukuba ukuntywizisa iinyembezi yenye yeendlela asinike zona uThixo zokubonisa iimvakalelo zethu.


text:
IMboniselo noVukani!
Iimagazini zethu ezisekelwe eBhayibhileni ziyafumaneka kwi-intanethi ngeelwimi ezingaphezu kwe-150. IMboniselo ibonisa intsingiselo yeziganeko ezenzeka ehlabathini nendlela ezizaliseka ngayo iziprofeto zeBhayibhile. Ithuthuzela abantu ngeendaba ezilungileyo ezingoBukumkani bukaThixo ize isincede sibe nokholo kuYesu Kristu. UVukani! usinceda sibone indlela yokumelana neengxaki zanamhlanje aze asincede sithembele kwizithembiso zoMdali zokuzisa umhlaba ekukho kuwo uxolo nonqabiseko.